ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Σε επίπεδο ΕΕ, με τον όρο «αδήλωτη εργασία» νοούνται «όλες οι αμειβόμενες δραστηριότητες που είναι νόμιμες ως προς τη φύση τους, αλλά δεν δηλώνονται στις δημόσιες αρχές, λαμβανομένων υπόψη των διαφορετικών κανονιστικών ρυθμίσεων που εφαρμόζονται στα διάφορα κράτη μέλη»[1].

Το γεγονός ότι η αδήλωτη εργασία, αφενός, δεν παρακολουθείται ούτε καταγράφεται και, αφετέρου, ορίζεται με διαφορετικό τρόπο στην εθνική νομοθεσία δυσχεραίνει την κατάρτιση αξιόπιστων εκτιμήσεων για την έκταση του φαινομένου στα κράτη μέλη. Ως αποτέλεσμα, οι εκτιμήσεις σχετικά με την αδήλωτη εργασία παρουσιάζουν σημαντικές αποκλίσεις[2].

Σύμφωνα με την τελευταία έρευνα του Ευρωβαρόμετρου[3] το 2013[4], μόνο το 4 % των ερωτηθέντων παραδέχθηκε ότι ασκούσε αδήλωτη εργασία. Ωστόσο, το 11 % δήλωσε ότι, το προηγούμενο έτος, αγόρασε εμπορεύματα ή υπηρεσίες για τα οποία είχε βάσιμους λόγους να πιστεύει ότι ήταν προϊόν αδήλωτης εργασίας. Καταγράφονται σημαντικές αποκλίσεις εντός της ΕΕ. Η συχνότητα εμφάνισης της αδήλωτης εργασίας και οι πολιτικές για την αντιμετώπισή της αναλύονται στην έκθεση του 2013 για τις εργασιακές και κοινωνικές εξελίξεις στην Ευρώπη, και ιδίως στο κεφάλαιο «Αδήλωτη εργασία: πρόσφατες εξελίξεις»[5].

Η αδήλωτη εργασία έχει σοβαρές δημοσιονομικές επιπτώσεις λόγω των χαμηλότερων εσόδων από τη φορολογία και την κοινωνική ασφάλιση. Επηρεάζει αρνητικά την απασχόληση, την παραγωγικότητα και τις συνθήκες εργασίας, την ανάπτυξη των δεξιοτήτων και τη διά βίου μάθηση. Συνεπάγεται χαμηλότερα συνταξιοδοτικά δικαιώματα και πιο περιορισμένη πρόσβαση στην υγειονομική περίθαλψη. Επιπλέον, προκαλεί αθέμιτο ανταγωνισμό μεταξύ των επιχειρήσεων. Η μετάβαση από την άτυπη ή την αδήλωτη εργασία στην κανονική απασχόληση μπορεί επίσης να συμβάλει στην επίτευξη του σχετικού με την απασχόληση στόχου της στρατηγικής «Ευρώπη 2020»[6].

Ένα άμεσα συνδεδεμένο φαινόμενο είναι η ψευδώς δηλωμένη εργασία ή ψευδής αυτοαπασχόληση, δηλαδή όταν ο εργαζόμενος δηλώνεται επίσημα ως αυτοαπασχολούμενος βάσει σύμβασης παροχής υπηρεσιών, αλλά η εργασία που εκτελεί πληροί όλα τα κριτήρια που θεσπίζονται από την εθνική νομοθεσία και πρακτική για να χαρακτηριστεί μια σχέση απασχόλησης. Η ψευδής αυτοαπασχόληση επηρεάζει αρνητικά την υγεία, την ασφάλεια και την κοινωνική ασφάλιση των οικείων εργαζομένων, καθώς και τα φορολογικά έσοδα, αν και οι επιπτώσεις της είναι συνήθως λιγότερο επιβλαβείς από εκείνες της αδήλωτης εργασίας.

Στην ανακοίνωση «Στοχεύοντας σε μια ανάκαμψη με άφθονες θέσεις απασχόλησης»[7], η Επιτροπή τόνισε ότι η ενίσχυση της ανάπτυξη με άφθονες θέσεις απασχόλησης απαιτεί πολιτικές απασχόλησης που να διαμορφώνουν ευνοϊκές συνθήκες για τη δημιουργία θέσεων εργασίας και ότι η μετάβαση από την άτυπη ή την αδήλωτη εργασία στην κανονική απασχόληση θα μπορούσε να έχει θετικό αντίκτυπο στη ζήτηση εργασίας.

Ως εκ τούτου, η κατευθυντήρια γραμμή 7 για την απασχόληση, με τίτλο «Αύξηση της συμμετοχής ανδρών και γυναικών στην αγορά εργασίας, μείωση της διαρθρωτικής ανεργίας και προώθηση της ποιότητας των θέσεων εργασίας»[8], προτρέπει τα κράτη μέλη να επιταχύνουν τον κοινωνικό διάλογο και να καταπολεμήσουν τον κατακερματισμό της αγοράς εργασίας με μέτρα για την αντιμετώπιση της επισφαλούς απασχόλησης, της υποαπασχόλησης και της αδήλωτης εργασίας.

Στις ειδικές ανά χώρα συστάσεις του 2012 και του 2013[9], αρκετά κράτη μέλη έλαβαν συστάσεις σχετικά με την καταπολέμηση της αδήλωτης εργασίας, της παραοικονομίας και της φοροδιαφυγής και/ή την επίτευξη φορολογικής συμμόρφωσης.

Το Ευρωπαϊκό Κοινοβούλιο, στο ψήφισμά του της 14ης Ιανουαρίου 2014, ζήτησε μεγαλύτερη συνεργασία και ενίσχυση των επιθεωρήσεων εργασίας για την καταπολέμηση της αδήλωτης εργασίας[10].

Η νέα οδηγία εφαρμογής για την απόσπαση εργαζομένων θα συμβάλει στην αποτελεσματικότερη αντιμετώπιση της απάτης και της κατάχρησης, καθώς και ορισμένων μορφών αδήλωτης εργασίας.

Η κύρια ευθύνη για την καταπολέμηση της αδήλωτης εργασίας βαρύνει τα κράτη μέλη. Η πάταξη της αδήλωτης εργασίας εξαρτάται κυρίως από τρεις τύπους φορέων επιβολής της νομοθεσίας: α) τις επιθεωρήσεις εργασίας, ώστε να αντιμετωπιστεί η καταχρηστική συμπεριφορά όσον αφορά τις συνθήκες εργασίας και/ή τα πρότυπα υγείας και ασφάλειας, β) τις επιθεωρήσεις κοινωνικής ασφάλισης, ώστε να παταχθούν οι περιπτώσεις απάτης όσον αφορά τις εισφορές κοινωνικής ασφάλισης, και γ) τις φορολογικές αρχές, ώστε να αντιμετωπιστεί η φοροδιαφυγή. Σε ορισμένα κράτη μέλη, στην εκτέλεση των εν λόγω αρμοδιοτήτων συμμετέχουν και οι κοινωνικοί εταίροι[11]. Επιπλέον, σε ορισμένα κράτη μέλη συμμετέχουν οι τελωνειακές αρχές, οι μεταναστευτικές υπηρεσίες, η αστυνομία και οι εισαγγελικές υπηρεσίες. Ωστόσο, έχει παρατηρηθεί ότι, σε ορισμένες περιπτώσεις, η συνεργασία μεταξύ των διαφόρων αυτών φορέων σε εθνικό επίπεδο δεν έχει την απαιτούμενη δομή ή αποτελεσματικότητα.

Δεδομένου ότι τη μέτρηση της αδήλωτης εργασίας παραμένει μεγάλη πρόκληση, είναι δυσκολότερο να χαραχθούν στοχευμένες πολιτικές και να βελτιωθούν οι πρακτικές ελέγχου με σκοπό την πρόληψη, τη μείωση ή τουλάχιστον την παρακολούθηση των περιπτώσεων αδήλωτης εργασίας. Τα κοινά προβλήματα που αντιμετωπίζουν οι κυβερνήσεις όσον αφορά τη μείωση της αδήλωτης εργασίας και τη διασφάλιση συνθηκών αξιοπρεπούς εργασίας για τους αδήλωτους εργαζόμενους καθιστούν επιτακτική τη λήψη πιο συντονισμένων μέτρων από τις κυβερνήσεις και τους δημόσιους φορείς. Είναι αναγκαίο να εφαρμοστούν πολιτικές που να περιορίζουν ταυτόχρονα τα κίνητρα που έχουν οι μεν εργοδότες να χρησιμοποιούν την αδήλωτη εργασία, οι δε εργαζόμενοι να ασκούν τέτοιου είδους δραστηριότητες.

Η αδήλωτη εργασία εντοπίζεται σε μεγάλο εύρος τομέων. Ο μοναδικός τομέας στον οποίο διαπιστώνονται συνηθέστερα τα μεγαλύτερα ποσοστά αδήλωτης εργασίας είναι ο κατασκευαστικός τομέας[12]. Άλλοι τομείς είναι οι οικιακές υπηρεσίες –που περιλαμβάνουν τις υπηρεσίες καθαρισμού σπιτιών, καθώς και τη φροντίδα παιδιών και ηλικιωμένων–, οι προσωπικές υπηρεσίες, η ιδιωτική ασφάλεια, ο βιομηχανικός καθαρισμός, η γεωργία, τα ξενοδοχεία, τα εστιατόρια και η τροφοδοσία.

Η αδήλωτη εργασία διαπιστώνεται σε πληθώρα χώρων εργασίας και αφορά εργαζομένους με διαφορετικά χαρακτηριστικά και υπόβαθρο. Αυτή η ανομοιογένεια δυσχεραίνει την προσέγγιση της αδήλωτης εργασίας και απαιτεί ειδικές στρατηγικές.

Η πρόληψη και η αποτροπή της αδήλωτης εργασίας συμβάλλει στην αποτελεσματικότερη επιβολή της ενωσιακής και της εθνικής νομοθεσίας, ιδιαίτερα στους τομείς της απασχόλησης, του εργατικού δικαίου, της υγείας και της ασφάλειας, και του συντονισμού των εθνικών συστημάτων κοινωνικής ασφάλισης. Επειδή, αφενός, τα κράτη μέλη αντιμετωπίζουν κοινές προκλήσεις και, αφετέρου, η αδήλωτη εργασία έχει συχνά διασυνοριακή διάσταση, η δράση σε επίπεδο ΕΕ μπορεί να διαδραματίσει σημαντικό ρόλο, αφού θα ενισχύσει τη συνεργασία των αρχών επιβολής του νόμου, τόσο εντός όσο και μεταξύ των διαφόρων κρατών μελών, όσον αφορά την πρόληψη και την αποτροπή της αδήλωτης εργασίας. Προς το παρόν, δεν υπάρχει επίσημος μηχανισμός για όλες τις αρμόδιες αρχές των κρατών μελών, ώστε να αντιμετωπιστούν τα θέματα που αφορούν τις διασυνοριακές πτυχές της αδήλωτης εργασίας.

Ως εκ τούτου, η ενωσιακή δράση θα βοηθήσει τα κράτη μέλη να πατάξουν την αδήλωτη εργασία αποτελεσματικότερα και αποδοτικότερα. Θα συμβάλει επίσης στην αντιμετώπιση, σε επίπεδο ΕΕ και με θετικό και εποικοδομητικό τρόπο, των προκλήσεων που συνδέονται με την κινητικότητα του εργατικού δυναμικού, ενώ, παράλληλα, θα διασφαλίζει την ελεύθερη κυκλοφορία των εργαζομένων ως μία από τις θεμελιώδεις ελευθερίες της ΕΕ.

Οι εθνικές αρχές επιβολής του νόμου συνεργάζονται ήδη σε επίπεδο ΕΕ, όπου οι δραστηριότητες διαφόρων επιτροπών ή ομάδων εργασίας αφορούν την αδήλωτη εργασία. Ωστόσο, η συνεργασία αυτή γίνεται περιστασιακά και σε περιορισμένη έκταση: η επιτροπή ανώτερων επιθεωρητών εργασίας (SLIC) εξετάζει την αδήλωτη εργασία από την πλευρά της επαγγελματικής υγείας και ασφάλειας· η επιτροπή εμπειρογνωμόνων για την απόσπαση εργαζομένων εξετάζει την αδήλωτη εργασία σε σχέση με την καταστρατήγηση των κανόνων για την απόσπαση των εργαζομένων· η επιτροπή απασχόλησης (EMCO) εξετάζει τον αντίκτυπο που έχει η πολιτική για την απασχόληση στην αδήλωτη εργασία· η διοικητική επιτροπή για τον συντονισμό των συστημάτων κοινωνικής ασφάλισης ασχολείται με τα σφάλματα και τις περιπτώσεις απάτης στο πλαίσιο του συντονισμού των εν λόγω συστημάτων· και η ομάδα εργασίας για τη διοικητική συνεργασία στον τομέα της άμεσης φορολογίας επιδιώκει να διευκολύνει την ανταλλαγή πληροφοριών, πείρας και ορθών πρακτικών στον συγκεκριμένο τομέα.

Επιπλέον, πραγματοποιήθηκε χρήσιμη ανταλλαγή εμπειριών, είτε στο πλαίσιο του προγράμματος αμοιβαίας μάθησης, δυνάμει της ευρωπαϊκής στρατηγικής για την απασχόληση, είτε ως μέρος πολυμερών σχεδίων[13], κάτι που αποδεικνύει ότι τα κράτη μέλη ενδιαφέρονται για την ανάπτυξη συνεργασίας με σκοπό την πάταξη της αδήλωτης εργασίας. Τα κράτη μέλη υλοποίησαν επίσης πολυμερή έργα σχετικά με ορισμένες πτυχές της αδήλωτης εργασίας και συνήψαν διμερείς συμφωνίες. Η πλατφόρμα δεν θα αποτρέψει την εφαρμογή διμερών συμφωνιών ή διακανoνισμών που αφορούν τη διοικητική συνεργασία.

Ωστόσο, από την πείρα που έχει αποκτηθεί προκύπτει ότι δεν συμμετέχουν όλα τα κράτη μέλη σ’ αυτές τις διαδικασίες. Σε περίπτωση τέτοιας εθελοντικής πολυμερούς συνεργασίας, τα κράτη μέλη δεν είναι υποχρεωμένα να συμμετάσχουν, ούτε υπάρχει μηχανισμός που να καθιστά υποχρεωτική τη συμμετοχή τους, αν αυτή κρίνεται αναγκαία από άλλα κράτη μέλη. Ως εκ τούτου, η συνεργασία σε επίπεδο ΕΕ παραμένει αποσπασματική, τόσο ως προς τα εμπλεκόμενα κράτη μέλη όσο και ως προς τα εξεταζόμενα θέματα.

Ένα ακόμα κίνητρο για τη συνεργασία των κρατών μελών στον συγκεκριμένο τομέα είναι ότι οι αρμόδιες αρχές επιβολής του νόμου σε όλα τα κράτη μέλη αντιμετωπίζουν κοινές προκλήσεις. Οι αρχές επιθεώρησης αντιμετωπίζουν δυσκολίες όταν πρόκειται για διασυνοριακές καταστάσεις, και ιδίως όταν ο σκοπός είναι να εντοπιστούν ή να τιμωρηθούν με κυρώσεις περιπτώσεις αδήλωτης εργασίας, γιατί οι παραδοσιακοί μηχανισμοί τους προορίζονται για την αντιμετώπιση κυρίως εγχώριων πτυχών της αδήλωτης εργασίας. Ο έλεγχος της φύσης και/ή των συνθηκών απασχόλησης των διακινούμενων εργαζομένων μπορεί να είναι δύσκολος λόγω των προβλημάτων στην επικοινωνία, της άγνοιας των κανόνων ή της ύπαρξης οργανωμένων δικτύων που λειτουργούν στα όρια του νόμου, τα οποία συχνά κάνουν χρήση περίπλοκων νομικών τεχνασμάτων, με τη συμμετοχή υπηρεσιών ή ενδιάμεσων φορέων εγκατεστημένων σε διάφορα κράτη μέλη και, ενίοτε, με την προσφυγή σε μορφές ψευδούς αυτοαπασχόλησης. Πολλά κράτη μέλη αντιμετωπίζουν δυσκολίες στην προσπάθειά τους να εξασφαλίσουν την κατάλληλη επικοινωνία και συνεργασία μεταξύ των διαφόρων οργάνων επιβολής του νόμου στο εσωτερικό των κρατών μελών και σε διασυνοριακό επίπεδο.

Επιπλέον, αποτελεί κοινή αντίληψη ότι, αφενός, η υπερβολική φορολογία ή κανονιστική ρύθμιση της εργασίας μπορεί να αυξήσει την αδήλωτη εργασία και, αφετέρου, μπορεί να υπάρχουν αποτελεσματικοί, μη κατασταλτικοί τρόποι που να ενθαρρύνουν τους εργοδότες να δηλώνουν την εργασία και να συμμορφώνονται με τον νόμο.

Τέλος, ενώ, σε γενικές γραμμές, όλα τα κράτη μέλη αναγνωρίζουν την ανάγκη πρόληψης και αποτροπής της αδήλωτης εργασίας, στην πράξη ενδέχεται να υπάρχουν διαφορετικοί τρόποι και βαθμοί προσήλωσης στον συγκεκριμένο στόχο, κάτι που θα μπορούσε να έχει ως αποτέλεσμα χαμηλή πολιτική προτεραιότητα και χαμηλή αίσθηση του επείγοντος όσον αφορά την αντιμετώπιση της αδήλωτης εργασίας.

Κατά συνέπεια, η ανακοίνωση με τίτλο «Στοχεύοντας σε μια ανάκαμψη με άφθονες θέσεις απασχόλησης» επισήμανε την ανάγκη να βελτιωθεί η συνεργασία των κρατών μελών και ανήγγειλε την έναρξη διαβουλεύσεων για τη δημιουργία πλατφόρμας σε επίπεδο ΕΕ, μεταξύ των επιθεωρήσεων εργασίας και άλλων φορέων επιβολής του νόμου για την καταπολέμηση της αδήλωτης εργασίας, με στόχο τη βελτίωση της συνεργασίας, την ανταλλαγή βέλτιστων πρακτικών και τον καθορισμό κοινών αρχών για τις επιθεωρήσεις.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ

Η πρόταση αυτή είναι προϊόν διάφορων μελετών και διαβουλεύσεων που πραγματοποιήθηκαν πρόσφατα.

Το 2010 διενεργήθηκε εξωτερική μελέτη σκοπιμότητας[14] για τη δημιουργία ευρωπαϊκής πλατφόρμας συνεργασίας μεταξύ των επιθεωρήσεων εργασίας και άλλων σχετικών φορέων παρακολούθησης και επιβολής του νόμου με σκοπό την πρόληψη και την καταπολέμηση της αδήλωτης εργασίας. Στη μελέτη αναλύονταν τα ισχύοντα εθνικά θεσμικά πλαίσια και μέτρα πολιτικής, οι δυσκολίες που αντιμετώπισαν οι φορείς επιβολής του νόμου σε εθνικό και διεθνές επίπεδο, η υφιστάμενη διασυνοριακή συνεργασία και οι βέλτιστες πρακτικές, και προσδιορίζονταν οι πιθανές επιλογές για μια ευρωπαϊκή πλατφόρμα με σκοπό την πρόληψη και την καταπολέμηση της αδήλωτης εργασίας.

Το ειδικό Ευρωβαρόμετρο για την αδήλωτη εργασία[15] και μια πρόσφατη έκθεση του Eurofound σχετικά με την καταπολέμηση της αδήλωτης εργασίας στα κράτη μέλη[16] αξιοποιήθηκαν επίσης για την εκπόνηση της παρούσας πρωτοβουλίας. Η έκθεση του Eurofound συνοδευόταν από επικαιροποιημένη βάση δεδομένων[17] σχετικά με τα μέτρα που ελήφθησαν μεταξύ του 2008 και του 2013. Η βάση δεδομένων περιλαμβάνει 186 μελέτες περιπτώσεων από όλα τα κράτη μέλη της ΕΕ καθώς και από υποψήφιες χώρες. Η βάση δεδομένων μπορεί να χρησιμοποιηθεί για την αναζήτηση μέτρων ανά χώρα, ανά είδος μέτρων, ανά ομάδα-στόχο και ανά τομέα.

Η διαβούλευση με τα ενδιαφερόμενα μέρη πραγματοποιήθηκε στην ομάδα γενικών διευθυντών αρμόδιων για τις εργασιακές σχέσεις, την επιτροπή ανώτερων επιθεωρητών εργασίας (SLIC) και τη διοικητική επιτροπή για τον συντονισμό των συστημάτων κοινωνικής ασφάλισης. Γενικά, οι εκπρόσωποι των κρατών μελών αναγνώρισαν την προστιθέμενη αξία της δράσης που αναλαμβάνεται σε επίπεδο ΕΕ με σκοπό την πρόληψη και την αποτροπή της αδήλωτης εργασίας και εξέφρασαν την ικανοποίησή τους για την πρόθεση της Επιτροπής να συμμετέχει περισσότερο στον συγκεκριμένο τομέα πολιτικής.

Οι απόψεις των ευρωπαίων κοινωνικών εταίρων συγκεντρώθηκαν κατά το πρώτο στάδιο της διαβούλευσης[18] (4 Ιουλίου 2013 έως 4 Οκτωβρίου 2013). Η Επιτροπή εντόπισε τα βασικά προβλήματα που αφορούν την πρόληψη και την αποτροπή της αδήλωτης εργασίας, υπενθύμισε τις πιο πρόσφατες δραστηριότητες της Επιτροπής και παρουσίασε τους στόχους και το πιθανό περιεχόμενο της πρωτοβουλίας. Ο στόχος της διαβούλευσης ήταν να ζητηθεί η γνώμη των εργοδοτών και των εργαζομένων σχετικά με τον ενδεχόμενο προσανατολισμό της ενωσιακής δράσης. Η Επιτροπή έλαβε 15 απαντήσεις (2 κοινές απαντήσεις, 3 απαντήσεις από εκπροσώπους των εργαζομένων και 10 απαντήσεις από οργανώσεις των εργοδοτών). Οι κοινωνικοί εταίροι συμφώνησαν με τη γενική περιγραφή του προβλήματος και ανέφεραν ότι η ανάληψη δράσης σε επίπεδο ΕΕ δικαιολογείται επειδή επιδιώκεται, κατά κύριο λόγο, να βοηθηθούν οι εθνικές αρχές –όπως οι επιθεωρήσεις εργασίας, οι φορείς κοινωνικής ασφάλισης και οι φορολογικές αρχές– με σκοπό την πρόληψη και την αποτροπή της αδήλωτης εργασίας. Γενικά, οι κοινωνικοί εταίροι συμφώνησαν ότι η ευρωπαϊκή πλατφόρμα θα μπορούσε να αποτελέσει κατάλληλο μέσο για την ενίσχυση της συνεργασίας μεταξύ των κρατών μελών. Ωστόσο, οι κοινωνικοί εταίροι είχαν διιστάμενες απόψεις.

Οι περισσότεροι εκπρόσωποι των εργοδοτών υποστήριξαν ότι η πλατφόρμα θα πρέπει να δημιουργηθεί. Ωστόσο, έκριναν ότι δεν συντρέχει λόγος για χωριστή νέα δομή. Αντιθέτως, επιλογές, όπως η δημιουργία υποομάδας στο πλαίσιο υφιστάμενης ομάδας ή ο καλύτερος συντονισμός των υφιστάμενων ομάδων, θα μπορούσαν να ληφθούν υπόψη. Όλες οι συνδικαλιστικές οργανώσεις και ορισμένοι εκπρόσωποι εργοδοτών τάχθηκαν υπέρ της δημιουργίας ενός ανεξάρτητου νέου φορέα, ώστε να εξασφαλιστεί η κάλυψη όλων των πτυχών της αδήλωτης εργασίας, κάτι που δεν θα μπορούσε να συμβεί εάν χρησιμοποιούνταν οι υπάρχουσες δομές. Όσον αφορά τη συμμετοχή στην πλατφόρμα, οι συνδικαλιστικές οργανώσεις και ορισμένοι εκπρόσωποι εργοδοτών τάχθηκαν υπέρ της υποχρεωτικής προσέγγισης για τα κράτη μέλη, ενώ ορισμένες οργανώσεις εργοδοτών έκριναν προτιμότερη την προαιρετική προσέγγιση. Οι κοινωνικοί εταίροι υποστήριξαν τον στόχο της Επιτροπής να παρουσιάσει πρωτοβουλία, αλλά δεν επιθυμούσαν να αρχίσουν διαπραγματεύσεις γι’ αυτό το θέμα.

Από τις 30 Ιανουαρίου έως τις 13 Μαρτίου 2014 πραγματοποιήθηκε το δεύτερο στάδιο της διαβούλευσης με τους κοινωνικούς εταίρους[19]. Στην εν λόγω διαβούλευση η Επιτροπή παρουσίασε τη συνολική εικόνα των αποτελεσμάτων του πρώτου σταδίου των διαβουλεύσεων και σκιαγράφησε το περιεχόμενο της σχεδιαζόμενης πρωτοβουλίας. Ο στόχος της διαβούλευσης ήταν να συγκεντρωθούν οι απόψεις των κοινωνικών εταίρων σχετικά με το περιεχόμενο της εξεταζόμενης πρωτοβουλίας για τη βελτίωση της συνεργασίας των κρατών μελών όσον αφορά την πρόληψη και την αποτροπή της αδήλωτης εργασίας. Η Επιτροπή έλαβε 16 απαντήσεις (1 κοινή απάντηση, 4 απαντήσεις από εκπροσώπους των εργαζομένων και 11 απαντήσεις από οργανώσεις εργοδοτών). Οι κοινωνικοί εταίροι τάχθηκαν, γενικά, υπέρ της ανάληψης ενωσιακής δράσης για την πρόληψη και την αποτροπή της αδήλωτης εργασίας και επανέλαβαν τις απόψεις που είχαν διατυπώσει κατά το πρώτο στάδιο των διαβουλεύσεων όσον αφορά τους στόχους, το πεδίο εφαρμογής, τα καθήκοντα/πρωτοβουλίες, τη συμμετοχή και τη μορφή της πλατφόρμας. Παρουσιάστηκαν νέα στοιχεία όσον αφορά τη συμμετοχή των κοινωνικών εταίρων στην πλατφόρμα. Οι συνδικαλιστικές ενώσεις και οι εκπρόσωποι των εργοδοτών συμφώνησαν ότι οι εκπρόσωποι των κοινωνικών εταίρων σε επίπεδο ΕΕ, τόσο οι διατομεακοί εκπρόσωποι όσο και εκείνοι από τομείς με υψηλή συχνότητα αδήλωτης εργασίας, θα πρέπει να συμμετέχουν στην πλατφόρμα ως παρατηρητές. Ορισμένες συνδικαλιστικές οργανώσεις και εκπρόσωποι των εργοδοτών πρότειναν να δοθεί στους κοινωνικούς εταίρους καθεστώς μέλους[20].

Η εκτίμηση αντικτύπου περιλάμβανε αρκετές εναλλακτικές επιλογές για την ενίσχυση της συνεργασίας της ΕΕ με σκοπό την πρόληψη και την αποτροπή της αδήλωτης εργασίας. Η πρώτη επιλογή που εξετάστηκε ήταν να μην αναληφθεί καμία νέα δράση πέρα από τις υφιστάμενες ομάδες εργασίας και πρωτοβουλίες. Εξετάστηκε επίσης η επιλογή του καλύτερου συντονισμού των εργασιών των διαφόρων ομάδων εργασίας και επιτροπών. Η τρίτη επιλογή ήταν η δημιουργία ευρωπαϊκής πλατφόρμας για την αύξηση της συνεργασίας της ΕΕ με σκοπό την πρόληψη και την αποτροπή της αδήλωτης εργασίας. Εξετάστηκαν διάφορες επιμέρους επιλογές για τη δημιουργία της πλατφόρμας, όπως μια πλατφόρμα με εθελοντική ή υποχρεωτική συμμετοχή και η ανάθεση στο Eurofound της ευθύνης για τον συντονισμό των δράσεων των κρατών μελών για την καταπολέμηση της αδήλωτης εργασίας. Εξετάστηκε η εναλλακτική δυνατότητα της δημιουργίας ενός αποκεντρωμένου οργανισμού που να είναι αρμόδιος για την εφαρμογή του δικαίου της ΕΕ και την καταπολέμηση της αδήλωτης εργασίας.

Η ανάλυση κατέληξε στο συμπέρασμα ότι η προτιμητέα επιλογή θα ήταν η θέσπιση μιας ευρωπαϊκής πλατφόρμας με υποχρεωτική συμμετοχή. Η πλατφόρμα θα προβλέπει τη συμμετοχή του συνόλου των αρμόδιων αρχών όλων των κρατών μελών σε δραστηριότητες που υλοποιούνται σε επίπεδο ΕΕ, και θα καθιστά εφικτή την τακτική και επιχειρησιακή συνεργασία στον συγκεκριμένο τομέα. Η επιμέρους επιλογή της εθελοντικής πολυμερούς συνεργασίας δεν θεωρείται η βέλτιστη, επειδή, σε περίπτωση άρνησης ορισμένων κρατών μελών να συμμετάσχουν, θα μειωνόταν σημαντικά η αξία της ενωσιακής συνεργασίας για τα πιο φιλόδοξα κράτη μέλη. Ειδικότερα, η υποχρεωτική συμμετοχή κρίθηκε αναγκαία, επειδή η συνεργασία για την αντιμετώπιση των διασυνοριακών πτυχών της αδήλωτης εργασίας δεν θα μπορούσε να επιτευχθεί πλήρως εάν ορισμένα κράτη μέλη συμμετείχαν (κράτη μέλη που δίνουν υψηλή προτεραιότητα στην αντιμετώπιση αυτών των πτυχών, κυρίως οι χώρες προορισμού) και άλλα δεν συμμετείχαν. Οι διασυνοριακές πτυχές της αδήλωτης εργασίας θα μπορούσαν να έχουν αρνητικές συνέπειες και στη λειτουργία της ενιαίας αγοράς, δεδομένου ότι οι εργοδότες που παρέχουν υπηρεσίες σε άλλα κράτη μέλη χρησιμοποιώντας αδήλωτους εργαζομένους θα προκαλούσαν αθέμιτο ανταγωνισμό. Αυτοί οι εργοδότες μπορούν να παρέχουν φθηνότερες υπηρεσίες αφού δεν καταβάλλουν φόρους ούτε υπέχουν υποχρεώσεις δυνάμει ρυθμίσεων που αφορούν, π.χ., την υγεία και την ασφάλεια και τις συνθήκες εργασίας.

Με βάση όλα τα ανωτέρω στοιχεία, δηλαδή την ανάγκη για βελτιωμένη συνεργασία της ΕΕ, τις διασυνοριακές πτυχές της αδήλωτης εργασίας και τις επιπτώσεις τους στη λειτουργία της εσωτερικής αγοράς, όλα τα κράτη μέλη πρέπει να συμμετέχουν υποχρεωτικά στην ενισχυμένη συνεργασία για την αντιμετώπιση όλων των πτυχών αυτού του φαινομένου.

Οι άλλες επιλογές δεν θα εξασφάλιζαν τη συμμετοχή όλων των αρμόδιων αρχών όλων των κρατών μελών, θα περιόριζαν τη συνεργασία στις ανταλλαγές βέλτιστων πρακτικών ή δεν θα καθιστούσαν εφικτή την κατάλληλη προσέγγιση των θεμάτων επιβολής του νόμου και, ως εκ τούτου, δεν θα υποστήριζαν την ολιστική προσέγγιση που απαιτείται για την αντιμετώπιση του προβλήματος. Επιπλέον, οι άλλες επιλογές θα συνέβαλλαν σε μικρότερο βαθμό στην ανάδειξη του προβλήματος και στην κατά προτεραιότητα αντιμετώπισή του σε επίπεδο ΕΕ.

Η πλατφόρμα θα φέρει σε επαφή διάφορες αρχές επιβολής του νόμου απ’ όλα τα κράτη μέλη. Άλλα ενδιαφερόμενα μέρη –ιδίως οι κοινωνικοί εταίροι σε ενωσιακό επίπεδο, οι αρμόδιοι αποκεντρωμένοι οργανισμοί της ΕΕ, όπως το Eurofound και ο Ευρωπαϊκός Οργανισμός για την Ασφάλεια και την Υγεία στην Εργασία (EU-OSHA), και διεθνείς οργανισμοί, όπως η Διεθνής Οργάνωση Εργασίας (ΔΟΕ) και εκπρόσωποι των κρατών του ΕΟΧ– θα έχουν την ιδιότητα του παρατηρητή.

Η πλατφόρμα θα εκτελεί σειρά αρμοδιοτήτων οι οποίες θα οριστούν και θα εφαρμοστούν με βάση εγκεκριμένα προγράμματα εργασίας. Η ανταλλαγή ορθών πρακτικών θα είναι το πρώτο πρακτικό βήμα συνεργασίας. Θα βελτιώσει τη γνώση του φαινομένου και θα βοηθήσει να διαμορφωθεί καλύτερη αντίληψη ως προς την αντιμετώπιση της αδήλωτης εργασίας και ως προς τους κύριους παράγοντες στα κράτη μέλη. Για να αξιοποιηθεί στο έπακρο η εν λόγω ανταλλαγή, που στηρίζεται σε βάση δεδομένων του Eurofound, θα μπορούσε να δημιουργηθεί μια τράπεζα γνώσεων, η οποία, μεταξύ άλλων, θα μπορούσε να εξετάζει περαιτέρω τα ζητήματα επιβολής του νόμου και θα μπορούσε να οδηγήσει στην κατάρτιση κοινών κατευθυντήριων γραμμών και αρχών. Προβλέπεται ότι η πλατφόρμα θα εξελιχθεί σταδιακά από ένα φόρουμ για την ανταλλαγή πληροφοριών και ορθών πρακτικών σε μια πιο προηγμένη μορφή συνεργασίας, όσο θα αυξάνεται η αμοιβαία εμπιστοσύνη και η πείρα. Στο τέλος, η πλατφόρμα θα πρέπει να είναι σε θέση να αναλαμβάνει κοινές δραστηριότητες κατάρτισης και ανταλλαγής προσωπικού, και να συντονίζει επιχειρησιακές δράσεις, συμπεριλαμβανομένων κοινών επιθεωρήσεων και ανταλλαγών δεδομένων.

Η πρόταση θα βελτιώσει την ανάπτυξη, την υλοποίηση, την παρακολούθηση και την αξιολόγηση των ενωσιακών μέσων, της οικείας νομοθεσίας και των πολιτικών (που προωθούν υψηλού επιπέδου ποιότητα και βιώσιμη απασχόληση, εγγυώνται αξιοπρεπή και επαρκή κοινωνική προστασία, καταπολεμούν τον κοινωνικό αποκλεισμό και τη φτώχεια και βελτιώνουν τις συνθήκες εργασίας). Επιπλέον, η πρόταση θα προωθήσει τη χάραξη πολιτικής βάσει στοιχείων και την κοινωνική πρόοδο, σε συνεργασία με διάφορους φορείς.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

3.1. Νομική βάση

Η ΕΕ έχει την αρμοδιότητα να ενεργεί στον τομέα της αδήλωτης εργασίας με βάση τα άρθρα της ΣΛΕΕ που αφορούν την κοινωνική πολιτική. Ειδικότερα, το άρθρο 151 της ΣΛΕΕ ορίζει ότι η Ένωση και τα κράτη μέλη «έχουν ως στόχο την προώθηση της απασχόλησης, τη βελτίωση των όρων διαβίωσης και εργασίας, […] την κατάλληλη κοινωνική προστασία, […] που θα επιτρέψουν ένα υψηλό και διαρκές επίπεδο απασχόλησης και την καταπολέμηση του αποκλεισμού.» Στο άρθρο 153 της ΣΛΕΕ παρατίθενται οι τομείς στους οποίους η Ένωση υποστηρίζει και συμπληρώνει τη δράση των κρατών μελών όσον αφορά τους όρους εργασίας, την αφομοίωση των αποκλειομένων από την αγορά εργασίας προσώπων και την καταπολέμηση του κοινωνικού αποκλεισμού.

Η πρόταση για μεγαλύτερη συνεργασία σε επίπεδο ΕΕ με σκοπό την αποτροπή και την πρόληψη της αδήλωτης εργασίας βασίζεται στο άρθρο 153 παράγραφος 2 στοιχείο α) της ΣΛΕΕ, το οποίο προβλέπει ότι το Ευρωπαϊκό Κοινοβούλιο και το Συμβούλιο δύνανται να θεσπίζουν μέτρα ενθάρρυνσης της συνεργασίας μεταξύ κρατών μελών, μέσω πρωτοβουλιών που αποσκοπούν στη βελτίωση των γνώσεων, την ανάπτυξη της ανταλλαγής πληροφοριών και δοκιμασμένων πρακτικών, την προώθηση καινοτόμων λύσεων και την αξιολόγηση εμπειριών, αποκλειόμενης της εναρμόνισης των νομοθετικών και κανονιστικών διατάξεων των κρατών μελών.

Οι κύριοι στόχοι που πρόκειται να επιτευχθούν με την παρούσα πρωτοβουλία είναι η προώθηση της απασχόλησης και η βελτίωση των συνθηκών εργασίας (άρθρο 151 της ΣΛΕΕ). Δεδομένου ότι η καταπολέμηση της αδήλωτης εργασίας στα διάφορα κράτη μέλη εναπόκειται σε διάφορους τύπους φορέων επιβολής του νόμου (όπως εξηγείται στην ενότητα 1), είναι αναγκαίο η παρούσα πρωτοβουλία να επεκταθεί σε όλες τις εθνικές αρχές, ακόμα και σ’ εκείνες που δεν δραστηριοποιούνται στον τομέα της απασχόλησης και των κοινωνικών υποθέσεων αλλά είναι αρμόδιες για την αδήλωτη εργασία ή έχουν ρόλο στην αποτροπή ή την πρόληψη της αδήλωτης εργασίας, όπως οι φορολογικές, οι μεταναστευτικές και οι τελωνειακές αρχές.

3.2. Αρχή της επικουρικότητας και αρχή της αναλογικότητας

Η επιλογή του νομικού μέσου –δηλ. απόφασης του Ευρωπαϊκού Κοινοβουλίου και του Συμβουλίου– είναι η καταλληλότερη, εφόσον το άρθρο προβλέπει τη συνήθη νομοθετική διαδικασία για την έγκριση της πρωτοβουλίας.

Ενώ οι βασικές αρμοδιότητες για την καταπολέμηση της αδήλωτης εργασίας εναπόκεινται σε κάθε κράτος μέλος, τα προβλήματα που παρουσιάζονται είναι κοινά για όλα τα κράτη μέλη: π.χ. αρνητικές επιπτώσεις της αδήλωτης εργασίας στην οικονομία και την κοινωνία, δυσκολίες στην αντιμετώπιση των διασυνοριακών μορφών της αδήλωτης εργασίας, εξεύρεση της χρυσής τομής μεταξύ των κατάλληλων επιπέδων φορολογίας/κανονιστικών διατάξεων και της αποθάρρυνσης των εργοδοτών να στρέφονται στην αδήλωτη εργασία, καθώς και έλλειψη συνεργασίας των διαφόρων αρχών επιβολής του νόμου. Η ενωσιακή δράση για την ενίσχυση της συνεργασίας σε επίπεδο ΕΕ θα στήριζε τις προσπάθειες των κρατών μελών για την αποτροπή και την πρόληψη της αδήλωτης εργασίας, καθιστώντας τες πιο αποτελεσματικές και αποδοτικές. Με τον τρόπο αυτό, προσθέτει αξία στις ενέργειες των κρατών μελών. Οι εθνικές αρχές επιβολής του νόμου είναι πράγματι το καταλληλότερο επίπεδο για την αντιμετώπιση των προκλήσεων που συνδέονται με την αδήλωτη εργασία. Επιπλέον, οι διασυνοριακές πτυχές μπορούν να αντιμετωπιστούν καλύτερα σε επίπεδο ΕΕ. Συνεπώς, η παρούσα πρόταση συμμορφώνεται με την αρχή της επικουρικότητας.

Η πρόταση συμμορφώνεται με την αρχή της αναλογικότητας, δεδομένου ότι είναι ένα μέτρο που έχει σκοπό να ενθαρρύνει τη συνεργασία των κρατών μελών, χωρίς να εναρμονίζει τις νομοθετικές και κανονιστικές διατάξεις τους. Η εναλλακτική δυνατότητα της δημιουργίας νέου αποκεντρωμένου οργανισμού της ΕΕ εξετάστηκε αλλά απορρίφθηκε λόγω του σχετικού διοικητικού κόστους.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Ο κανονισμός (ΕΕ) αριθ. 1296/2013 του Ευρωπαϊκού Κοινοβουλίου και του Συμβουλίου[21] καθιερώνει ένα πρόγραμμα της Ευρωπαϊκής Ένωσης για την απασχόληση και την κοινωνική καινοτομία («EaSI») για την περίοδο 2014-2020. Η χρηματοδότηση της πλατφόρμας θα προέλθει από τον άξονα PROGRESS. Προβλέπεται ενδεικτικό ποσό ύψους 2,1 εκατ. ευρώ ανά έτος για την εκτέλεση των καθηκόντων της πλατφόρμας, όπως η δημιουργία πρακτικών εργαλείων, η υποστήριξη από τους παρόχους υπηρεσιών, η έκδοση κοινών κατευθυντήριων γραμμών, αρχών και εγχειριδίων, η ανάπτυξη μόνιμης ικανότητας κατάρτισης και η διαμόρφωση κοινού πλαισίου για την εκτέλεση κοινών ενεργειών κατάρτισης, καθώς και η διοργάνωση αξιολογήσεων από ομοτίμους και ευρωπαϊκών εκστρατειών. Επιπλέον, θα καλυφθούν επιχορηγήσεις για τη χρηματοδότηση έργων που στηρίζουν την επίτευξη των στόχων της πλατφόρμας. Θα χρησιμοποιηθούν έως 224 000 ευρώ ετησίως για την επιστροφή των εξόδων που συνεπάγεται η συμμετοχή στις συνεδριάσεις της πλατφόρμας. Υπενθυμίζεται επίσης ότι το Ευρωπαϊκό Κοινωνικό Ταμείο (ΕΚΤ) στηρίζει τις προσπάθειες των κρατών μελών για τη βελτίωση της ποιότητας της δημόσιας διοίκησης και της διακυβέρνησης και, με τον τρόπο αυτό, προωθεί τις διαρθρωτικές μεταρρυθμίσεις τους. Προβλέπεται χρηματοδότηση εντός του πολυετούς δημοσιονομικού πλαισίου 2014-2020. Τα κράτη μέλη ενθαρρύνονται να χρησιμοποιούν το ΕΚΤ για την ενίσχυση της ικανότητας των εθνικών αρχών τους όσον αφορά την αντιμετώπιση της αδήλωτης εργασίας. Η νομοθετική πρόταση είναι δημοσιονομικά ουδέτερη και δεν απαιτεί πρόσθετους πόρους προσωπικού. Το προσωπικό της Επιτροπής –2,5 υπάλληλοι με πλήρη απασχόληση, που εργάζονται αυτή τη στιγμή στη Γενική Διεύθυνση Απασχόλησης, Κοινωνικών Υποθέσεων και Ένταξης– θα ενεργεί ως γραμματεία της πλατφόρμας. Οι λεπτομέρειες εξηγούνται στο νομοθετικό δημοσιονομικό δελτίο που επισυνάπτεται στην παρούσα πρόταση.

Το γεγονός ότι στις εργασίες της πλατφόρμας συμμετέχουν ως παρατηρητές οι αποκεντρωμένοι οργανισμοί της Ευρωπαϊκής Ένωσης Eurofound και Ευρωπαϊκός Οργανισμός για την ασφάλεια και την υγεία στην εργασία, δεν συνεπάγεται επέκταση των υφιστάμενων εντολών τους. Όσον αφορά τους οργανισμούς αυτούς, η πρόταση είναι δημοσιονομικά ουδέτερη.

2014/0124 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη δημιουργία ευρωπαϊκής πλατφόρμας με σκοπό την ενίσχυση της συνεργασίας για την πρόληψη και την αποτροπή της αδήλωτης εργασίας

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 153 παράγραφος 2 στοιχείο α),

Έχοντας υπόψη την πρόταση της Ευρωπαϊκής Επιτροπής,

Έπειτα από διαβίβαση του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[22],

Έχοντας υπόψη τη γνώμη της Επιτροπής των Περιφερειών[23],

Έπειτα από διαβούλευση με τον Ευρωπαίο Επόπτη Προστασίας Δεδομένων,

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

(1) Η Επιτροπή, στην ανακοίνωση που εξέδωσε στις 18 Απριλίου 2012[24], επισήμανε την ανάγκη να βελτιωθεί η συνεργασία των κρατών μελών και ανήγγειλε την έναρξη διαβουλεύσεων για τη δημιουργία πλατφόρμας σε επίπεδο ΕΕ μεταξύ των επιθεωρήσεων εργασίας και άλλων φορέων επιβολής του νόμου με σκοπό την καταπολέμηση της αδήλωτης εργασίας, τη βελτίωση της συνεργασίας, την ανταλλαγή βέλτιστων πρακτικών και τον καθορισμό κοινών αρχών για τις επιθεωρήσεις.

(2) Σύμφωνα με το άρθρο 148 παράγραφος 4 της Συνθήκης, το Συμβούλιο, με την απόφαση 2010/707/ΕΕ[25], εξέδωσε κατευθυντήριες γραμμές[26] σχετικά με τις πολιτικές των κρατών μελών για την απασχόληση. Αυτές οι ολοκληρωμένες κατευθυντήριες γραμμές παρέχουν κατευθύνσεις στα κράτη μέλη για την κατάρτιση των εθνικών τους προγραμμάτων μεταρρυθμίσεων και για την εφαρμογή αυτών των μεταρρυθμίσεων. Οι κατευθυντήριες γραμμές για την απασχόληση αποτελούν τη βάση για τις ειδικές ανά χώρα συστάσεις τις οποίες απευθύνει το Συμβούλιο στα κράτη μέλη, σύμφωνα με το εν λόγω άρθρο. Τα τελευταία έτη, οι συστάσεις αυτές έχουν συμπεριλάβει ειδικές ανά χώρα συστάσεις για την καταπολέμηση της αδήλωτης εργασίας.

(3) Το άρθρο 151 της Συνθήκης θέτει ως στόχους στον τομέα της κοινωνικής πολιτικής την προώθηση της απασχόλησης και τη βελτίωση των συνθηκών διαβίωσης και εργασίας. Για την επίτευξη των εν λόγω στόχων, η Ένωση μπορεί να υποστηρίζει και να συμπληρώνει τις δραστηριότητες των κρατών μελών στον τομέα της υγείας και της ασφάλειας στην εργασία, τους όρους εργασίας, την αφομοίωση των αποκλειομένων από την αγορά εργασίας προσώπων και την καταπολέμηση του κοινωνικού αποκλεισμού.

(4) Το Ευρωπαϊκό Κοινοβούλιο, στο ψήφισμά του σχετικά με τις «αποτελεσματικές επιθεωρήσεις εργασίας ως στρατηγική βελτίωσης των συνθηκών εργασίας στην Ευρώπη», εκφράζει την ικανοποίησή του για την πρωτοβουλία της Επιτροπής να δημιουργήσει μια ευρωπαϊκή πλατφόρμα και ζήτησε να υπάρξει μεγαλύτερη συνεργασία σε επίπεδο ΕΕ για την καταπολέμηση της αδήλωτης εργασίας[27].

(5) Σε ευρωπαϊκό επίπεδο, με τον όρο αδήλωτη εργασία νοούνται «όλες οι αμειβόμενες δραστηριότητες που είναι νόμιμες ως προς τη φύση τους αλλά δεν δηλώνονται στις δημόσιες αρχές, λαμβανομένων υπόψη των διαφορετικών κανονιστικών ρυθμίσεων που εφαρμόζονται στα διάφορα κράτη μέλη»[28], κάτι που αποκλείει όλες τις παράνομες δραστηριότητες.

(6) Η κατάχρηση του καθεστώτος του αυτοαπασχολουμένου, είτε σε εθνικό είτε σε διασυνοριακό επίπεδο, συνδέεται συχνά με την αδήλωτη εργασία. Το καθεστώς της αυτοαπασχόλησης είναι ψευδές όταν ένα πρόσωπο έχει δηλωθεί ως αυτοαπασχολούμενος ενώ πληροί τις προϋποθέσεις που χαρακτηρίζουν μια σχέση μισθωτής απασχόλησης, προκειμένου να αποφευχθούν ορισμένες νομικές ή φορολογικές υποχρεώσεις. Η ψευδής αυτοαπασχόληση είναι, ως εκ τούτου, ψευδώς δηλωμένη εργασία και θα πρέπει να εξεταστεί στο πλαίσιο της πλατφόρμας.

(7) Η αδήλωτη εργασία έχει σοβαρές δημοσιονομικές επιπτώσεις, επειδή μειώνει τα έσοδα από τη φορολογία και την κοινωνική ασφάλιση. Επηρεάζει αρνητικά την απασχόληση, την παραγωγικότητα, τη συμμόρφωση με τα πρότυπα για τις συνθήκες εργασίας, την ανάπτυξη των δεξιοτήτων και τη διά βίου μάθηση. Επιπλέον, υπονομεύει την οικονομική βιωσιμότητα των συστημάτων κοινωνικής προστασίας, στερεί από τους εργαζομένους τις κατάλληλες κοινωνικές παροχές και συνεπάγεται χαμηλότερα συνταξιοδοτικά δικαιώματα και πιο περιορισμένη πρόσβαση στην υγειονομική περίθαλψη.

(8) Σε όλα τα κράτη μέλη έχει εισαχθεί ένα ευρύ φάσμα προσεγγίσεων πολιτικής και μέτρων για την αντιμετώπιση της αδήλωτης εργασίας. Τα κράτη μέλη έχουν επίσης συνάψει διμερείς συμφωνίες και έχουν εκτελέσει πολυμερή έργα σχετικά με ορισμένες πτυχές της αδήλωτης εργασίας. Η πλατφόρμα δεν θα αποτρέψει την εφαρμογή διμερών συμφωνιών ή διακανoνισμών που αφορούν τη διοικητική συνεργασία.

(9) Η συνεργασία σε επίπεδο ΕΕ παραμένει αποσπασματική, τόσο ως προς τα εμπλεκόμενα κράτη μέλη όσο και ως προς τα καλυπτόμενα θέματα. Δεν υπάρχει επίσημος μηχανισμός για τη διασυνοριακή συνεργασία των αρμοδίων αρχών των κρατών μελών με σκοπό την εξέταση θεμάτων που αφορούν την αδήλωτη εργασία.

(10) Η ενίσχυση της συνεργασίας των κρατών μελών σε επίπεδο ΕΕ είναι απαραίτητη για να μπορέσουν τα κράτη μέλη να ενεργήσουν αποδοτικότερα και αποτελεσματικότερα όσον αφορά την πρόληψη και την αποτροπή της αδήλωτης εργασίας.

(11) Σκοπός της πλατφόρμας είναι να διευκολύνει την ανταλλαγή βέλτιστων πρακτικών και πληροφοριών, να διαμορφώσει ένα ενωσιακό πλαίσιο εμπειρογνωμοσύνης και ανάλυσης, και να βελτιώσει τον επιχειρησιακό συντονισμό των ενεργειών μεταξύ των διαφόρων εθνικών αρχών επιβολής του νόμου.

(12) Η πλατφόρμα θα πρέπει να χρησιμοποιεί όλες τις κατάλληλες πηγές πληροφοριών –ιδίως μελέτες, διμερείς συμφωνίες που συνάπτονται μεταξύ των κρατών μελών και πολυμερή έργα συνεργασίας– και να δημιουργεί συνέργειες μεταξύ των υφιστάμενων μέσων και δομών σε επίπεδο ΕΕ, ώστε να μεγιστοποιείται η επίδραση αυτών των μέτρων όσον αφορά την αποτροπή ή την πρόληψη της αδήλωτης εργασίας. Ο επιχειρησιακός συντονισμός των δράσεων των κρατών μελών μπορεί να έχει τη μορφή κοινών κύκλων κατάρτισης, αξιολογήσεων από ομοτίμους και λύσεων για την ανταλλαγή πληροφοριών. Οι ευρωπαϊκές εκστρατείες ή οι κοινές στρατηγικές θα μπορούσαν να αυξήσουν την ευαισθητοποίηση σχετικά με την αδήλωτη εργασία.

(13) Η αδήλωτη εργασία εμπίπτει στο πεδίο αρμοδιοτήτων τριών διαφορετικών εθνικών αρχών επιβολής του νόμου: των επιθεωρήσεων εργασίας, των επιθεωρήσεων κοινωνικής ασφάλισης και των φορολογικών αρχών. Σε ορισμένες περιπτώσεις, στις εργασίες συμμετέχουν επίσης οι μεταναστευτικές αρχές και οι υπηρεσίες απασχόλησης, καθώς και οι τελωνειακές αρχές, η αστυνομία, η εισαγγελία και οι κοινωνικοί εταίροι.

(14) Για τη συνολική και επιτυχή αντιμετώπιση της αδήλωτης εργασίας πρόκειται να εφαρμοστεί ένα μείγμα πολιτικής στα κράτη μέλη το οποίο θα διευκολύνεται από τη διαρθρωμένη συνεργασία των αρμόδιων αρχών. Η συνεργασία θα πρέπει να περιλαμβάνει όλες τις εθνικές αρχές που έχουν ηγετικό ρόλο και/ή δραστηριοποιούνται στην πρόληψη και/ή στην αποτροπή της αδήλωτης εργασίας.

(15) Η πλατφόρμα, για να επιτύχει τους στόχους της, θα πρέπει να υποστηρίζεται από ένα «ενιαίο σημείο επαφής» σε κάθε κράτος μέλος, το οποίο θα πρέπει να έχει τις απαραίτητες αρμοδιότητες για τη σύνδεσή του με τις εθνικές αρχές που ασχολούνται με τις πολύπλευρες πτυχές της αδήλωτης εργασίας.

(16) Η πλατφόρμα θα πρέπει να συμπεριλαμβάνει τους κοινωνικούς εταίρους στην ΕΕ, τόσο σε διατομεακό επίπεδο όσο και στους τομείς που πλήττονται πιο σοβαρά από την αδήλωτη εργασία, και να συνεργάζεται με τους αρμόδιους διεθνείς οργανισμούς, όπως τη Διεθνή Οργάνωση Εργασίας (ΔΟΕ), και τους αποκεντρωμένους οργανισμούς της Ένωσης, ιδιαίτερα το Eurofound και τον Ευρωπαϊκό Οργανισμό για την Ασφάλεια και την Υγεία στην Εργασία. Το γεγονός ότι στις εργασίες της πλατφόρμας συμμετέχουν ως παρατηρητές το Eurofound και ο Ευρωπαϊκός Οργανισμός για την ασφάλεια και την υγεία στην εργασία δεν συνεπάγεται επέκταση των υφιστάμενων εντολών τους.

(17) Η πλατφόρμα θα πρέπει να εγκρίνει τον εσωτερικό κανονισμό της, τα προγράμματα εργασίας και τις περιοδικές εκθέσεις.

(18) Η οδηγία 95/46/ΕΚ για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[29], καθώς και τα εθνικά μέτρα εφαρμογής της εφαρμόζονται στην επεξεργασία των δεδομένων προσωπικού χαρακτήρα που πραγματοποιείται από τα κράτη μέλη στο πλαίσιο της παρούσας απόφασης. Δεδομένου ότι η Επιτροπή συμμετέχει στην ευρωπαϊκή πλατφόρμα, στην επεξεργασία των δεδομένων προσωπικού χαρακτήρα που πραγματοποιείται στα πλαίσια της παρούσας απόφασης εφαρμόζεται και ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[30].

(19) Η πλατφόρμα μπορεί να συγκροτήσει ομάδες εργασίας για την εξέταση ειδικών θεμάτων και θα πρέπει να είναι σε θέση να βασίζεται στην εμπειρογνωμοσύνη των επαγγελματιών με ειδικές δεξιότητες.

(20) Η πλατφόρμα θα συνεργάζεται με τις σχετικές ενωσιακές ομάδες εμπειρογνωμόνων και επιτροπές, οι δραστηριότητες των οποίων συνδέονται με την αδήλωτη εργασία.

(21) Η πλατφόρμα και οι αρμοδιότητές της θα πρέπει να χρηματοδοτούνται μέσω του άξονα PROGRESS του προγράμματος για την απασχόληση και την κοινωνική καινοτομία (EaSI) εντός των πιστώσεων που καθορίζονται από την αρμόδια για τον προϋπολογισμό αρχή.

(22) Η Επιτροπή θα λάβει τα απαραίτητα διοικητικά μέτρα για τη δημιουργία του δικτύου,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Κεφάλαιο I

Γενικές διατάξεις

Άρθρο 1

Δημιουργία της πλατφόρμας

(1) Δημιουργείται πλατφόρμα για την ενίσχυση της συνεργασίας της ΕΕ όσον αφορά την πρόληψη και την αποτροπή της αδήλωτης εργασίας (στο εξής «πλατφόρμα»).

(2) Η πλατφόρμα αποτελείται από:

α) τις εθνικές αρχές επιβολής του νόμου που ορίζονται από όλα τα κράτη μέλη·

β) την Επιτροπή.

(3) Τα ακόλουθα πρόσωπα μπορούν να παρακολουθούν τις συνεδριάσεις της πλατφόρμας ως παρατηρητές, σύμφωνα με τους όρους που προβλέπονται στον εσωτερικό κανονισμό:

α) εκπρόσωποι διακλαδικών κοινωνικών εταίρων σε ενωσιακό επίπεδο, καθώς και οι κοινωνικοί εταίροι σε τομείς με υψηλή συχνότητα αδήλωτης εργασίας·

β) εκπρόσωπος του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας (Eurofound) και εκπρόσωπος του Ευρωπαϊκού Οργανισμού για την Ασφάλεια και την Υγεία στην Εργασία (EU-OSHA)·

γ) εκπρόσωπος της Διεθνούς Οργάνωσης Εργασίας (ΔΟΕ)·

δ) εκπρόσωποι των χωρών ΕΟΧ.

Άρθρο 2

Στόχοι

Η πλατφόρμα, όπως ορίζεται στο άρθρο 1 παράγραφος 1, συμβάλλει στην καλύτερη επιβολή του ενωσιακού και του εθνικού δικαίου, στη μείωση της αδήλωτης εργασίας και στην εμφάνιση τυπικών θέσεων απασχόλησης και, μ’ αυτόν τον τρόπο, αποφεύγεται η υποβάθμιση της ποιότητας της εργασίας· επίσης, προωθεί την ένταξη στην αγορά εργασίας και την κοινωνική ενσωμάτωση με:

α) τη βελτίωση της συνεργασίας των διαφόρων αρχών επιβολής του νόμου των κρατών μελών σε επίπεδο ΕΕ με σκοπό την αποδοτικότερη και αποτελεσματικότερη πρόληψη και αποτροπή της αδήλωτης εργασίας, συμπεριλαμβανομένης της ψευδούς αυτοαπασχόλησης·

β) τη βελτίωση της τεχνικής επάρκειας των διαφόρων αρχών επιβολής του νόμου των κρατών μελών όσον αφορά την αντιμετώπιση διασυνοριακών πτυχών της αδήλωτης εργασίας·

γ) την αύξηση της ευαισθητοποίησης του κοινού σχετικά με την επείγουσα ανάγκη δράσης και την ενθάρρυνση των κρατών μελών να εντείνουν τις προσπάθειές τους για την καταπολέμηση της αδήλωτης εργασίας.

Κεφάλαιο II

Αποστολή και καθήκοντα

Άρθρο 3

Αποστολή

Για την επίτευξη των στόχων που αναφέρονται στο άρθρο 2, η πλατφόρμα:

α) ανταλλάσσει βέλτιστες πρακτικές και πληροφορίες·

β) αναπτύσσει εμπειρογνωμοσύνη και εκπονεί αναλύσεις·

γ) συντονίζει τις διασυνοριακές επιχειρησιακές δράσεις.

Άρθρο 4

Καθήκοντα

(1) Για την εκτέλεση της αποστολής της, η πλατφόρμα εκτελεί, ειδικότερα, τα ακόλουθα καθήκοντα:

α) βελτιώνει τη γνώση της αδήλωτης εργασίας με την κατάρτιση κοινών εννοιών, τη δημιουργία εργαλείων μέτρησης και την προώθηση κοινών συγκριτικών αναλύσεων και συνδεόμενων σχετικών δεικτών·

β) αναλύει την αποτελεσματικότητα των διαφόρων μέτρων πολιτικής για τον περιορισμό της συχνότητας της αδήλωτης εργασίας, συμπεριλαμβανομένων των μέτρων πρόληψης και καταστολής, καθώς και των μέτρων αποτροπής γενικότερα·

γ) δημιουργεί εργαλεία, π.χ. τράπεζα γνώσεων σχετικά με τις διάφορες πρακτικές/μέτρα, συμπεριλαμβανομένων των διμερών συμφωνιών που χρησιμοποιήθηκαν στα κράτη μέλη για την αποτροπή και την πρόληψη της αδήλωτης εργασίας·

δ) εκδίδει μη δεσμευτικές κατευθυντήριες γραμμές για επιθεωρητές, εγχειρίδια ορθής πρακτικής και κοινές αρχές για τις επιθεωρήσεις, με σκοπό την αντιμετώπιση της αδήλωτης εργασίας·

ε) αναπτύσσει μορφές συνεργασίας που αυξάνουν την τεχνική επάρκεια για την αντιμετώπιση των διασυνοριακών πτυχών της αδήλωτης εργασίας, αφενός, με τη θέσπιση κοινού πλαισίου για κοινές δραστηριότητες των επιθεωρήσεων και, αφετέρου, με ανταλλαγές προσωπικού·

στ) διερευνά τρόπους για να βελτιωθεί η ανταλλαγή δεδομένων τηρουμένων των ενωσιακών κανόνων για την προστασία των δεδομένων και εξετάζει τη δυνατότητα χρήσης του συστήματος πληροφόρησης για την εσωτερική αγορά (IMI) και της ηλεκτρονικής ανταλλαγής πληροφοριών για την κοινωνική ασφάλιση (EESSI)·

ζ) αναπτύσσει μόνιμη ικανότητα για την κατάρτιση των αρχών επιβολής του νόμου και θεσπίζει κοινό πλαίσιο για την εκτέλεση κοινών κύκλων κατάρτισης·

η) οργανώνει αξιολογήσεις από ομοτίμους για να παρακολουθεί την πρόοδο των κρατών μελών όσον αφορά την καταπολέμηση της αδήλωτης εργασίας, συμπεριλαμβανομένης της υποστήριξης για την υλοποίηση των ειδικών ανά χώρα συστάσεων του Συμβουλίου οι οποίες αφορούν την καταπολέμηση ή την πρόληψη της αδήλωτης εργασίας·

θ) αυξάνει την ευαισθητοποίηση σχετικά με το πρόβλημα αυτό, πραγματοποιώντας κοινές δραστηριότητες όπως ευρωπαϊκές εκστρατείες και θεσπίζοντας περιφερειακές ή ενωσιακές στρατηγικές, συμπεριλαμβανομένων τομεακών προσεγγίσεων.

(2) Η πλατφόρμα, κατά την εκτέλεση των καθηκόντων της, χρησιμοποιεί όλες τις κατάλληλες πηγές πληροφοριών –όπως μελέτες και πολυμερή έργα συνεργασίας– και λαμβάνει υπόψη τα σχετικά μέσα και δομές της Ένωσης, καθώς και την πείρα από σχετικές διμερείς συμφωνίες. Καθιερώνει κατάλληλη συνεργασία με το Eurofound και την EU-OSHA.

Κεφάλαιο III

Λειτουργία της πλατφόρμας

Άρθρο 5

Ενιαίο σημείο επαφής

(1) Κάθε κράτος μέλος ορίζει ένα ενιαίο σημείο επαφής ως μέλος της πλατφόρμας. Μπορεί επίσης να ορίζει ένα αναπληρωματικό μέλος.

(2) Τα κράτη μέλη, κατά τον ορισμό των εκπροσώπων τους, περιλαμβάνουν κάθε δημόσια αρχή που συμβάλλει στην πρόληψη και/ή στην αποτροπή της αδήλωτης εργασίας, όπως τις επιθεωρήσεις εργασίας, τις αρχές κοινωνικής ασφάλισης, τις φορολογικές αρχές, τις υπηρεσίες απασχόλησης και τις μεταναστευτικές αρχές (στο εξής «αρχές επιβολής του νόμου»). Σύμφωνα με την εθνική νομοθεσία και/ή πρακτική, μπορούν επίσης να περιλαμβάνουν τους κοινωνικούς εταίρους.

(3) Τα κράτη μέλη παρέχουν στην Επιτροπή τον κατάλογο και τα στοιχεία επικοινωνίας όλων των αρχών επιβολής του νόμου που συμμετέχουν στην πρόληψη και/ή αποτροπή της αδήλωτης εργασίας.

(4) Τα ενιαία σημεία επαφής συνδέονται με όλες τις αρχές επιβολής του νόμου που συμμετέχουν στην πρόληψη και/ή αποτροπή της αδήλωτης εργασίας όσον αφορά τις δραστηριότητες της πλατφόρμας και εγγυώνται τη συμμετοχή τους στις συνεδριάσεις και/ή τη συμβολή τους στις δραστηριότητες της πλατφόρμας ή των ομάδων εργασίας της, εάν τα εξεταζόμενα ζητήματα αφορούν τον τομέα της αρμοδιότητάς τους.

Άρθρο 6

Εκπρόσωποι των κοινωνικών εταίρων

(1) Οι εκπρόσωποι των κοινωνικών εταίρων σε διακλαδικό επίπεδο, καθώς και οι εκπρόσωποι κλάδων με υψηλή συχνότητα αδήλωτης εργασίας μπορούν να παρίστανται στις συνεδριάσεις της πλατφόρμας ως παρατηρητές, σύμφωνα με τις διαδικασίες που καθορίζονται από τις οργανώσεις τους.

(2) Με βάση τις προτάσεις των διακλαδικών και κλαδικών κοινωνικών εταίρων σε ενωσιακό επίπεδο, αυτή η ομάδα παρατηρητών αποτελείται από:

α) 8 παρατηρητές κατ’ ανώτατο όριο, οι οποίοι εκπροσωπούν διακλαδικούς κοινωνικούς εταίρους (ισοκατανεμημένοι μεταξύ οργανώσεων εργοδοτών και εργαζομένων)·

β) 10 παρατηρητές κατ’ ανώτατο όριο, οι οποίοι εκπροσωπούν κοινωνικούς εταίρους από κλάδους με υψηλή συχνότητα αδήλωτης εργασίας (ισοκατανεμημένοι μεταξύ οργανώσεων εργοδοτών και εργαζομένων).

Άρθρο 7

Λειτουργία

(1) Η Επιτροπή συντονίζει τις εργασίες της πλατφόρμας και προεδρεύει τις συνεδριάσεις της.

(2) Η πλατφόρμα, για την εκτέλεση της αποστολής της, εγκρίνει με απόφαση κατά πλειοψηφία:

α) τον εσωτερικό κανονισμό, ο οποίος περιλαμβάνει, μεταξύ άλλων, τις ρυθμίσεις σχετικά με τη λήψη αποφάσεων της πλατφόρμας·

β) διετές πρόγραμμα εργασίας της πλατφόρμας, το οποίο καθορίζει, μεταξύ άλλων, τα λεπτομερή καθήκοντα, καθώς και τις τακτικές εκθέσεις της πλατφόρμας που θα υποβάλλονται ανά διετία·

γ) τη σύσταση ομάδων εργασίας για την εξέταση θεμάτων που καθορίζονται στα προγράμματα εργασίας της πλατφόρμας. Οι εν λόγω ομάδες εργασίας διαλύονται αμέσως μετά την εκπλήρωση της εντολής τους.

(3) Εμπειρογνώμονες με ειδικές γνώσεις σχετικά με κάποιο εξεταζόμενο θέμα μπορούν να καλούνται, κατά περίπτωση, να συμμετάσχουν στις συζητήσεις της πλατφόρμας ή των ομάδων εργασίας της, εάν αυτό κριθεί χρήσιμο και/ή αναγκαίο.

(4) Η πλατφόρμα επικουρείται από Γραμματεία την οποία παρέχει η Επιτροπή. Η Γραμματεία προετοιμάζει τις συνεδριάσεις, τα προγράμματα εργασίας της πλατφόρμας και τις εκθέσεις της.

(5) Η Επιτροπή ενημερώνει τακτικά το Ευρωπαϊκό Κοινοβούλιο και το Συμβούλιο σχετικά με τις δραστηριότητες της πλατφόρμας.

Άρθρο 8

Συνεργασία

Η πλατφόρμα συνεργάζεται, κατά περίπτωση, με άλλες σχετικές ομάδες εμπειρογνωμόνων και επιτροπές σε ενωσιακό επίπεδο, οι εργασίες των οποίων αφορούν την αδήλωτη εργασία, ιδίως με την επιτροπή ανώτερων επιθεωρητών εργασίας (SLIC), την επιτροπή εμπειρογνωμόνων για την απόσπαση εργαζομένων, τη Διοικητική Επιτροπή για τον συντονισμό των συστημάτων κοινωνικής ασφάλισης, την Επιτροπή Απασχόλησης (EMCO), την Επιτροπή Κοινωνικής Προστασίας (ΕΚΠ) και την ομάδα εργασίας για τη διοικητική συνεργασία στον τομέα της φορολογίας. Μπορούν επίσης να διοργανώνονται κοινές συνεδριάσεις.

Άρθρο 9

Επιστροφή δαπανών

Η Επιτροπή επιστρέφει τα έξοδα ταξιδιού και, κατά περίπτωση, τα έξοδα διαμονής των μελών, των παρατηρητών και των προσκεκλημένων εμπειρογνωμόνων που σχετίζονται με τις δραστηριότητες της πλατφόρμας.

Τα μέλη, οι παρατηρητές και οι προσκεκλημένοι εμπειρογνώμονες δεν αμείβονται για τις υπηρεσίες που παρέχουν.

Άρθρο 10

Χρηματοδοτική υποστήριξη

Το συνολικό ποσό για την εφαρμογή της παρούσας απόφασης καθορίζεται στο πλαίσιο του προγράμματος για την απασχόληση και την κοινωνική καινοτομία (EaSI), οι ετήσιες πιστώσεις του οποίου εγκρίνονται από την αρμόδια για τον προϋπολογισμό αρχή εντός των ορίων του δημοσιονομικού πλαισίου.

Κεφάλαιο IV

Τελικές διατάξεις

Άρθρο 11

Επανεξέταση

Τέσσερα έτη μετά την έναρξη ισχύος της παρούσας απόφασης, η Επιτροπή υποβάλλει στο Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή έκθεση σχετικά με την εφαρμογή της απόφασης. Ειδικότερα, η έκθεση αυτή αξιολογεί τον βαθμό στον οποίο η πλατφόρμα έχει συμβάλει στην επίτευξη των στόχων που ορίζονται στο άρθρο 2 και έχει εκπληρώσει τα καθήκοντα που ορίζονται στο άρθρο 3 και στα προγράμματα εργασιών της πλατφόρμας.

Άρθρο 12

Αποδέκτες

Η παρούσα απόφαση απευθύνεται στα κράτη μέλη.

Άρθρο 13

Έναρξη ισχύος

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

Νομοθετικό δημοσιονομικό δελτίο

1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

1.1. Τίτλος της πρότασης/πρωτοβουλίας

1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ

1.3. Χαρακτήρας της πρότασης/πρωτοβουλίας

1.4. Στόχος(-οι)

1.5. Αιτιολόγηση της πρότασης/πρωτοβουλίας

1.6. Διάρκεια και δημοσιονομικές επιπτώσεις

1.7. Προβλεπόμενος(-οι) τρόπος(-οι) διαχείρισης

2. ΜΕΤΡΑ ΔΙΑΧΕΙΡΙΣΗΣ

2.1. Κανόνες για την παρακολούθηση και την υποβολή εκθέσεων

2.2. Σύστημα διαχείρισης και ελέγχου

2.3. Μέτρα για την πρόληψη της απάτης και των παρατυπιών

3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται

3.2. Εκτιμώμενες επιπτώσεις στις δαπάνες

3.2.1. Συνοπτική παρουσίαση των εκτιμώμενων επιπτώσεων στις δαπάνες

3.2.2. Εκτιμώμενες επιπτώσεις στις επιχειρησιακές πιστώσεις

3.2.3. Εκτιμώμενες επιπτώσεις στις πιστώσεις διοικητικού χαρακτήρα

3.2.4. Συμβατότητα με το ισχύον πολυετές δημοσιονομικό πλαίσιο

3.2.5. Συνεισφορές τρίτων

3.3. Εκτιμώμενες επιπτώσεις στα έσοδα

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

1.1. Τίτλος της πρότασης/πρωτοβουλίας

Πρόταση απόφασης του Ευρωπαϊκού Κοινοβουλίου και του Συμβουλίου σχετικά με τη δημιουργία ευρωπαϊκής πλατφόρμας με σκοπό την ενίσχυση της συνεργασίας για την πρόληψη και την αποτροπή της αδήλωτης εργασίας

1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ[31]

Απασχόληση, κοινωνικές υποθέσεις και ένταξη

1.3. Χαρακτήρας της πρότασης/πρωτοβουλίας

n Η πρόταση/πρωτοβουλία αφορά νέα δράση.

¨ Η πρόταση/πρωτοβουλία αφορά νέα δράση έπειτα από πιλοτικό έργο / προπαρασκευαστική δράση[32].

¨ Η πρόταση/πρωτοβουλία αφορά την παράταση υφιστάμενης δράσης.

¨ Η πρόταση/πρωτοβουλία αφορά αλλαγή προσανατολισμού δράσης προς νέα δράση.

1.4. Στόχος(-οι)

1.4.1. Ο(Οι) πολυετής(-είς) στρατηγικός(-οί) στόχος(-οι) της Επιτροπής τον(τους) οποίο(-ους) αφορά η πρόταση/πρωτοβουλία

Συμβολή στην επίτευξη των στόχων της στρατηγικής «Ευρώπη 2020»: - Προώθηση αυξημένης συμμετοχής στην αγορά εργασίας - Διαμόρφωση ασφαλούς, ευέλικτης και κινητικής ευρωπαϊκής αγοράς εργασίας - Προώθηση της κοινωνικής ένταξης - Προώθηση της κοινωνικής και οικονομικής συνοχής

1.4.2. Ειδικός(-οί) στόχος(-οι) και σχετική(-ές) δραστηριότητα(-ες) ΔΒΔ/ΠΒΔ

Ειδικός στόχος αριθ. 1

Παροχή στήριξης για την ανάπτυξη, την εφαρμογή, την παρακολούθηση και την αξιολόγηση των ενωσιακών μέσων, της οικείας νομοθεσίας και των πολιτικών (που προωθούν υψηλής ποιότητας και βιώσιμη απασχόληση, εγγυώνται αξιοπρεπή και επαρκή κοινωνική προστασία, καταπολεμούν τον κοινωνικό αποκλεισμό και τη φτώχεια, και βελτιώνουν τις συνθήκες εργασίας), καθώς και προώθηση της χάραξης πολιτικής βάσει στοιχείων, της κοινωνικής καινοτομίας και της κοινωνικής προόδου, σε συνεργασία με τους κοινωνικούς εταίρους, τις οργανώσεις της κοινωνίας των πολιτών και διάφορους δημόσιους και ιδιωτικούς φορείς.

Σχετική(-ές) δραστηριότητα(-ες) ΔΒΔ/ΠΒΔ: Απασχόληση, κοινωνικές υποθέσεις και ένταξη

1.4.3. Προσδοκώμενα αποτελέσματα και επιπτώσεις

Να προσδιοριστούν τα αποτελέσματα που θα πρέπει να έχει η πρόταση/πρωτοβουλία όσον αφορά τους(τις) στοχοθετημένους(-ες) δικαιούχους/ομάδες.

Ο στόχος της πρότασης είναι να βελτιωθεί η συνεργασία σε επίπεδο ΕΕ μεταξύ των φορέων επιβολής του νόμου, όπως οι επιθεωρήσεις εργασίας, οι υπηρεσίες κοινωνικής ασφάλισης, οι φορολογικές και άλλες σχετικές αρχές, με στόχο την αποδοτικότερη και αποτελεσματικότερη πρόληψη και αποτροπή της αδήλωτης εργασίας.

1.4.4. Δείκτες αποτελεσμάτων και επιπτώσεων

Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας.

Οι δείκτες αποτελεσμάτων που πρέπει να επιτυγχάνονται θα ορίζονται σε διετή προγράμματα εργασίας της πλατφόρμας. Επιπλέον, η Επιτροπή θα υποβάλλει, μία φορά τον χρόνο, έκθεση στο Συμβούλιο σχετικά με τις εργασίες της πλατφόρμας. Οι εκθέσεις αυτές θα ενημερώνουν σχετικά με τα αναλυτικά προγράμματα εργασίας της πλατφόρμας, τις πρωτοβουλίες που ανέλαβε και τη συχνότητα των συνεδριάσεών της. Οι δραστηριότητες της πλατφόρμας θα αξιολογηθούν τέσσερα έτη μετά την έναρξη ισχύος της απόφασης.

1.5. Αιτιολόγηση της πρότασης/πρωτοβουλίας

1.5.1. Βραχυπρόθεσμη ή μακροπρόθεσμη ικανοποίηση απαίτησης(-εων)

Σκοπός της παρούσας απόφασης είναι να συμβάλει στην αποτελεσματικότερη επιβολή της ενωσιακής νομοθεσίας, στη δημιουργία επίσημων θέσεων εργασίας, στη βελτίωση της ποιότητας των συνθηκών εργασίας, στην ένταξη στην αγορά εργασίας και στην ευρύτερη κοινωνική ενσωμάτωση με: α) τη βελτίωση της συνεργασίας των κρατών μελών στο πλαίσιο των διαφόρων αρχών επιβολής του νόμου σε επίπεδο ΕΕ με σκοπό την αποδοτικότερη και αποτελεσματικότερη πρόληψη και αποτροπή της αδήλωτης εργασίας· β) τη βελτίωση της τεχνικής επάρκειας των διαφόρων αρχών επιβολής του νόμου των κρατών μελών όσον αφορά την αντιμετώπιση διασυνοριακών πτυχών της αδήλωτης εργασίας· γ) την αύξηση της ευαισθητοποίησης των κρατών μελών σχετικά με την επείγουσα ανάγκη δράσης και την ενθάρρυνση των κρατών μελών να εντείνουν τις προσπάθειές τους για την καταπολέμηση της αδήλωτης εργασίας.

1.5.2. Προστιθέμενη αξία της συμμετοχής της ΕΕ

Η πρόληψη και η αποτροπή της αδήλωτης εργασίας συμβάλλει στην αποτελεσματικότερη επιβολή της ενωσιακής και της εθνικής νομοθεσίας, ιδιαίτερα στους τομείς της απασχόλησης, του εργατικού δικαίου, της υγείας και της ασφάλειας, και του συντονισμού της κοινωνικής ασφάλισης. Σύμφωνα με τους στόχους που καθορίζονται στο άρθρο 151 της ΣΛΕΕ, η δράση σε επίπεδο ΕΕ για την αντιμετώπιση της αδήλωτης εργασίας θα συμβάλει στη δημιουργία επίσημων θέσεων απασχόλησης, θα βελτιώσει την ποιότητα των συνθηκών εργασίας και θα αυξήσει την ένταξη στην αγορά εργασίας και την ευρύτερη κοινωνική ενσωμάτωση. Σύμφωνα με το άρθρο 153 της ΣΛΕΕ, όταν τα κράτη μέλη και η Ένωση έχουν επιμερισμένες αρμοδιότητες, η δράση της ΕΕ θα πρέπει να στηρίζει τις προσπάθειες των κρατών μελών, με την ενίσχυση της συνεργασίας για την αποτροπή και την πρόληψη της αδήλωτης εργασίας σε επίπεδο ΕΕ, καθιστώντας τες πιο αποτελεσματικές και αποδοτικές και επιφέροντας, με τον τρόπο αυτό, προστιθέμενη αξία στις ενέργειες των κρατών μελών.

1.5.3. Διδάγματα από ανάλογες εμπειρίες του παρελθόντος

Μέχρι σήμερα δεν έχει εφαρμοστεί ολοκληρωμένη προσέγγιση στην οποία να συμμετέχουν όλες οι οικείες αρχές όλων των κρατών μελών για την αντιμετώπιση της αδήλωτης εργασίας σε επίπεδο ΕΕ.

1.5.4. Συμβατότητα και ενδεχόμενη συνέργεια με άλλα κατάλληλα μέσα

Θεμελιώδη δικαιώματα: Η πρόταση συνάδει με τη στρατηγική της ΕΕ για τα θεμελιώδη δικαιώματα [COM(2010) 573 τελικό]. Στρατηγική «Ευρώπη 2020»: Η πρωτοβουλία θα συμβάλει στη δημιουργία απασχόλησης και στην κοινωνική ενσωμάτωση, στο πλαίσιο της στρατηγικής για έξυπνη, βιώσιμη και χωρίς αποκλεισμούς ανάπτυξη [COM(2010) 2020].

1.6. Διάρκεια και δημοσιονομικές επιπτώσεις

¨ Πρόταση/πρωτοβουλία περιορισμένης διάρκειας

– ¨ Η πρόταση/πρωτοβουλία ισχύει από [ΗΗ/ΜΜ]ΕΕΕΕ έως [ΗΗ/ΜΜ]ΕΕΕΕ.

– ¨ Δημοσιονομική επίπτωση από το ΕΕΕΕ έως το ΕΕΕΕ

n Πρόταση/πρωτοβουλία απεριόριστης διάρκειας

– Περίοδος σταδιακής εφαρμογής από την ημερομηνία έκδοσης της απόφασης

– και, στη συνέχεια, λειτουργία με κανονικό ρυθμό.

1.7. Προβλεπόμενος(-οι) τρόπος(-οι) διαχείρισης[33]

n Απευθείας διαχείριση από την Επιτροπή

– n από τα τμήματά της, συμπεριλαμβανομένου του προσωπικού της στις αντιπροσωπείες της Ένωσης·

– ¨ από τους εκτελεστικούς οργανισμούς·

¨ Επιμερισμένη διαχείριση με τα κράτη μέλη

¨ Έμμεση διαχείριση με ανάθεση εκτελεστικών καθηκόντων σε:

– ¨ τρίτες χώρες ή σε φορείς που αυτές έχουν ορίσει·

– ¨ διεθνείς οργανισμούς και τις οργανώσεις τους (να προσδιοριστούν)·

– ¨ την ΕΤΕπ και το Ευρωπαϊκό Ταμείο Επενδύσεων·

– ¨ οργανισμούς που αναφέρονται στα άρθρα 208 και 209 του δημοσιονομικού κανονισμού·

– ¨ οργανισμούς δημοσίου δικαίου·

– ¨ οργανισμούς ιδιωτικού δικαίου επιφορτισμένους με την παροχή δημόσιας υπηρεσίας, στον βαθμό που παρέχουν επαρκείς οικονομικές εγγυήσεις·

– ¨ οργανισμούς που διέπονται από το ιδιωτικό δίκαιο κράτους μέλους στους οποίους έχει ανατεθεί η εκτέλεση σύμπραξης δημόσιου και ιδιωτικού τομέα και οι οποίοι παρέχουν επαρκείς οικονομικές εγγυήσεις·

– ¨ πρόσωπα στα οποία έχει ανατεθεί η εκτέλεση συγκεκριμένων ενεργειών στον τομέα της ΚΕΠΠΑ δυνάμει του τίτλου V της ΣΕΕ και τα οποία προσδιορίζονται στην αντίστοιχη βασική πράξη.

– Εάν σημειώνονται περισσότεροι του ενός τρόποι διαχείρισης, να παρατεθούν λεπτομέρειες στην ενότητα «Παρατηρήσεις».

Παρατηρήσεις

2. ΜΕΤΡΑ ΔΙΑΧΕΙΡΙΣΗΣ

2.1. Κανόνες για την παρακολούθηση και την υποβολή εκθέσεων

Να προσδιοριστούν η συχνότητα και οι όροι.

Οι δραστηριότητες της πλατφόρμας θα αξιολογηθούν τέσσερα έτη μετά την έναρξη ισχύος της απόφασης. Η αξιολόγηση θα βασίζεται σε δείκτες των αποτελεσμάτων, όπως είναι η ποιότητα της συνεργασίας με άλλα κράτη μέλη, η τακτική υποβολή εκθέσεων και η περαιτέρω έρευνα. Η αξιολόγηση θα εκτιμά τον βαθμό στον οποίο η πλατφόρμα έχει επιτύχει τους στόχους της. Η σχετική έκθεση θα υποβληθεί στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.

2.2. Σύστημα διαχείρισης και ελέγχου

2.2.1. Κίνδυνος(-οι) που έχει(-ουν) εντοπιστεί

Όσον αφορά τα συνοδευτικά μέτρα στο πλαίσιο του προγράμματος για την απασχόληση και την κοινωνική καινοτομία («EaSI»), η άμεση διαχείριση θα περιλαμβάνει την ανάθεση συμβάσεων και επιχορηγήσεων για συγκεκριμένες δραστηριότητες και την καταβολή επιχορηγήσεων σε κυβερνητικές και μη κυβερνητικές οργανώσεις. Ο κύριος κίνδυνος θα απορρέει από την ικανότητα (ιδίως) των μικρότερων οργανώσεων να ελέγχουν αποτελεσματικά τις δαπάνες και να εξασφαλίζουν τη διαφάνεια των υλοποιημένων ενεργειών.

2.2.2. Πληροφορίες σχετικά με το σύστημα εσωτερικού ελέγχου που έχει καθοριστεί

Όσον αφορά τα συνοδευτικά μέτρα στο πλαίσιο του προγράμματος για την απασχόληση και την κοινωνική καινοτομία («EaSI»), θα εφαρμόζονται τα μέτρα ελέγχου που καθορίζονται στον κανονισμό 1296/2013.

2.2.3. Εκτιμώμενο κόστος και όφελος των ελέγχων και αξιολόγηση του εκτιμώμενου επιπέδου του κινδύνου σφάλματος

2.3. Μέτρα για την πρόληψη της απάτης και των παρατυπιών

Να προσδιοριστούν τα ισχύοντα ή προβλεπόμενα μέτρα πρόληψης και προστασίας.

Όσον αφορά τα συνοδευτικά μέτρα στο πλαίσιο του προγράμματος για την απασχόληση και την κοινωνική καινοτομία («EaSI»), θα εφαρμόζονται τα μέτρα για την πρόληψη της απάτης και των παρατυπιών που καθορίζονται στον κανονισμό 1296/2013.

3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται

· Υφιστάμενες γραμμές του προϋπολογισμού

Κατά σειρά τομέων του πολυετούς δημοσιονομικού πλαισίου και γραμμών του προϋπολογισμού

Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπάνης || Συνεισφορά

Αριθμός […]Τομέας………………………………………...……….] || ΔΠ/ΜΔΠ ([34]) || από χώρες της ΕΖΕΣ[35] || από υποψήφιες χώρες[36] || από τρίτες χώρες || κατά την έννοια του άρθρου 21 παράγραφος 2 στοιχείο β) του δημοσιονομικού κανονισμού

1 || 04.03.02.01 EaSI || ΔΠ || ΝΑΙ || ΝΑΙ || ΟΧΙ || ΟΧΙ

1 || 04.01.04.02 EaSI || ΜΔΠ || ΝΑΙ || ΟΧΙ || ΟΧΙ || ΟΧΙ

3.2. Εκτιμώμενες επιπτώσεις στις δαπάνες

3.2.1. Συνοπτική παρουσίαση των εκτιμώμενων επιπτώσεων στις δαπάνες

σε εκατ. ευρώ (με τρία δεκαδικά ψηφία)

Τομέας του πολυετούς δημοσιονομικού πλαισίου || 1 || Έξυπνη και χωρίς αποκλεισμούς ανάπτυξη

ΓΔ: EMPL || || || Έτος 2014[37] || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ

 Επιχειρησιακές πιστώσεις || || || || || || || ||

04.03.02.01 (EaSI) || Αναλήψεις υποχρεώσεων || (1) || 0,150 || 2,100 || 1,200 || 1,800 || 1,100 || 1,800 || 1,000 || 9,150

Πληρωμές || (2) || 0 || 2,100 || 1,200 || 1,800 || 1,100 || 1,800 || 1,000 || 9,000

Αριθμός γραμμής του προϋπολογισμού || Αναλήψεις υποχρεώσεων || (1α) || || || || || || || ||

Πληρωμές || (2α) || || || || || || || ||

Πιστώσεις διοικητικού χαρακτήρα χρηματοδοτούμενες από το κονδύλιο ειδικών προγραμμάτων[38] || || || || || || || ||

04.01.04.02 (EaSI) || || (3) || 0,115 || 0,224 || 0,224 || 0,224 || 0,224 || 0,224 || 0,224 || 1,459

ΣΥΝΟΛΟ πιστώσεων για τη ΓΔ EMPL || Αναλήψεις υποχρεώσεων || = 1+1α+3 || 0,265 || 2,324 || 1,424 || 2,024 || 1,324 || 2,024 || 1,224 || 10,609

Πληρωμές || = 2+2α +3 || 0,115 || 2,324 || 1,424 || 2,024 || 1,324 || 2,024 || 1,224 || 10,459

 ΣΥΝΟΛΟ επιχειρησιακών πιστώσεων || Αναλήψεις υποχρεώσεων || (4) || 0,150 || 2,100 || 1,200 || 1,800 || 1,100 || 1,800 || 1,000 || 9,150

Πληρωμές || (5) || 0 || 2,100 || 1,200 || 1,800 || 1,100 || 1,800 || 1,000 || 9,000

 ΣΥΝΟΛΟ πιστώσεων διοικητικού χαρακτήρα που χρηματοδοτούνται από το κονδύλιο για τα ειδικά προγράμματα || (6) || 0,115 || 0,224 || 0,224 || 0,224 || 0,224 || 0,224 || 0,224 || 1,459

ΣΥΝΟΛΟ πιστώσεων του ΤΟΜΕΑ <….> του πολυετούς δημοσιονομικού πλαισίου || Αναλήψεις υποχρεώσεων || = 4+ 6 || 0,265 || 2,324 || 1,424 || 2,024 || 1,324 || 2,024 || 1,224 || 10,609

Πληρωμές || = 5+ 6 || 0,115 || 2,324 || 1,424 || 2,024 || 1,324 || 2,024 || 1,224 || 10,459

Πληρωμές || = 5+ 6 || || || || || || || ||

Τομέας του πολυετούς δημοσιονομικού πλαισίου || 5 || «Διοικητικές δαπάνες»

σε εκατ. ευρώ (με τρία δεκαδικά ψηφία)

|| || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ

ΓΔ: EMPL || ||

 Ανθρώπινο δυναμικό || 0,330 || 0,330 || 0.330 || 0,330 || 0,330 || 0,330 || 0,330 || 2,310

 Άλλες διοικητικές δαπάνες || || || || || || || ||

ΣΥΝΟΛΟ ΓΔ EMPL || Πιστώσεις || 0,330 || 0,330 || 0,330 || 0,330 || 0,330 || 0,330 || 0,330 || 2,310

ΣΥΝΟΛΟ πιστώσεων του ΤΟΜΕΑ 5 του πολυετούς δημοσιονομικού πλαισίου || (Σύνολο πιστώσεων ανάληψης υποχρεώσεων = Σύνολο πληρωμών) || 0,330 || 0,330 || 0,330 || 0,330 || 0,330 || 0,330 || 0,330 || 2,310

σε εκατ. ευρώ (με τρία δεκαδικά ψηφία)

|| || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ

ΣΥΝΟΛΟ πιστώσεων των ΤΟΜΕΩΝ 1 έως 5 του πολυετούς δημοσιονομικού πλαισίου || Αναλήψεις υποχρεώσεων || 0,595 || 2,654 || 1,754 || 2,354 || 1,654 || 2,354 || 1,554 || 12,919

Πληρωμές || 0,445 || 2,654 || 1,754 || 2,354 || 1,654 || 2,354 || 1,554 || 12,769

3.2.2. Εκτιμώμενες επιπτώσεις στις επιχειρησιακές πιστώσεις

– ¨ Η πρόταση/πρωτοβουλία δεν συνεπάγεται τη χρησιμοποίηση επιχειρησιακών πιστώσεων.

– n Η πρόταση/πρωτοβουλία συνεπάγεται τη χρησιμοποίηση επιχειρησιακών πιστώσεων, όπως εξηγείται παρακάτω:

Πιστώσεις ανάληψης υποχρεώσεων σε εκατ. ευρώ (με τρία δεκαδικά ψηφία)

Να προσδιοριστούν οι στόχοι και τα αποτελέσματα ò || || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ

ΑΠΟΤΕΛΕΣΜΑΤΑ

Τύπος[39] || Μέσο κόστος || Αριθμός || Κόστος || Αριθμός || Κόστος || Αριθμός || Κόστος || Αριθμός || Κόστος || Αριθμός || Κόστος || Αριθμός || Κόστος || Αριθμός || Κόστος || Συνολικός αριθμός || Συνολικό κόστος

ΕΙΔΙΚΟΣ ΣΤΟΧΟΣ αριθ. 1[40]: Παροχή στήριξης για την ανάπτυξη, την εφαρμογή, την παρακολούθηση και την αξιολόγηση των ενωσιακών μέσων, της οικείας νομοθεσίας και των πολιτικών, καθώς και προώθηση της χάραξης πολιτικής βάσει στοιχείων, της κοινωνικής καινοτομίας και της κοινωνικής προόδου, σε συνεργασία με τους κοινωνικούς εταίρους, τις οργανώσεις της κοινωνίας των πολιτών και διάφορους δημόσιους και ιδιωτικούς φορείς.

Ανταλλαγή βέλτιστων πρακτικών και πληροφοριών, κατάρτιση, ανάπτυξη τεχνικών ικανοτήτων για την ενίσχυση της συνεργασίας, ευαισθητοποίηση της κοινής γνώμης || Τράπεζα γνώσεων, κοινές κατευθυντήριες γραμμές κλπ., κοινές δράσεις, ανταλλαγές προσωπικού, δραστηριότητες κατάρτισης, εκστρατείες, στρατηγικές, αξιολόγηση || 0,366 || 1 || 0,15 || 4 || 2,100 || 4 || 1,200 || 4 || 1,800 || 4 || 1,100 || 4 || 1,800 || 4 || 1,000 || 25 || 9,150

|| || || || || || || || || || || || || || || || || ||

Υποσύνολο για τον ειδικό στόχο αριθ. 1 || 1 || 0,150 || 4 || 2,100 || 4 || 1,200 || 4 || 1,800 || 4 || 1,100 || 4 || 1,800 || 4 || 1,000 || 25 || 9,150

ΣΥΝΟΛΙΚΟ ΚΟΣΤΟΣ || 1 || 0,150 || 4 || 2,100 || 4 || 1,200 || 4 || 1,800 || 4 || 1,100 || 4 || 1,800 || 4 || 1,000 || 25 || 9,150

3.2.3. Εκτιμώμενες επιπτώσεις στις πιστώσεις διοικητικού χαρακτήρα

3.2.3.1. Σύνοψη

– ¨ Η πρόταση/πρωτοβουλία δεν απαιτεί τη χρησιμοποίηση πιστώσεων διοικητικού χαρακτήρα.

– n Η πρόταση/πρωτοβουλία απαιτεί τη χρησιμοποίηση πιστώσεων διοικητικού χαρακτήρα, όπως εξηγείται παρακάτω:

σε εκατ. ευρώ (με τρία δεκαδικά ψηφία)

|| Έτος 2014[41] || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ

ΤΟΜΕΑΣ 5 του πολυετούς δημοσιονομικού πλαισίου || || || || || || || ||

Ανθρώπινο δυναμικό || 0,33 || 0,33 || 0,33 || 0,33 || 0,33 || 0,33 || 0,33 || 2,31

Άλλες διοικητικές δαπάνες || || || || || || || ||

Υποσύνολο ΤΟΜΕΑ 5 του πολυετούς δημοσιονομικού πλαισίου || || || || || || || ||

Εκτός του ΤΟΜΕΑ 5[42] του πολυετούς δημοσιονομικού πλαισίου || || || || || || || ||

Ανθρώπινο δυναμικό || || || || || || || ||

Λοιπές δαπάνες διοικητικού χαρακτήρα || 0,115 || 0,224 || 0,224 || 0,224 || 0,224 || 0,224 || 0,224 || 1,459

Υποσύνολο εκτός του ΤΟΜΕΑ 5 του πολυετούς δημοσιονομικού πλαισίου || || || || || || || ||

ΣΥΝΟΛΟ || 0,445 || 0,554 || 0,554 || 0,554 || 0,554 || 0,554 || 0,554 || 3,769

Οι απαιτούμενες πιστώσεις για ανθρώπινο δυναμικό θα καλυφθούν από τις πιστώσεις της ΓΔ που έχουν ήδη διατεθεί στη διαχείριση της δράσης και/ή που έχουν ανακατανεμηθεί στο πλαίσιο της ίδιας ΓΔ και θα συμπληρωθούν, αν κρίνεται αναγκαίο, από κάθε συμπληρωματικό κονδύλιο που μπορεί να διατεθεί στην αρμόδια για τη διαχείριση της δράσης ΓΔ στο πλαίσιο της ετήσιας διαδικασίας χορήγησης και με βάση τους δημοσιονομικούς περιορισμούς.

3.2.3.2. Εκτιμώμενες ανάγκες σε ανθρώπινο δυναμικό

– ¨ Η πρόταση/πρωτοβουλία δεν απαιτεί τη χρήση ανθρώπινου δυναμικού.

– n Η πρόταση/πρωτοβουλία απαιτεί τη χρήση ανθρώπινου δυναμικού, όπως εξηγείται παρακάτω:

Εκτίμηση που εκφράζεται σε μονάδες ισοδυνάμων πλήρους απασχόλησης

|| || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020

||  Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων) || ||

|| ΧΧ 01 01 01 (στην έδρα ή στα γραφεία αντιπροσωπείας της Επιτροπής) (2 AD + 0,5 AST) || 2,5 || 2,5 || 2,5 || 2,5 || 2,5 || 2,5 || 2,5

|| XX 01 01 02 (αντιπροσωπείες) || || || || || || ||

|| XX 01 05 01 (έμμεση έρευνα) || || || || || || ||

|| 10 01 05 01 (άμεση έρευνα) || || || || || || ||

 Εξωτερικό προσωπικό (σε μονάδα ισοδυνάμου πλήρους απασχόλησης: ΙΠΑ)[43] ||

|| XX 01 02 01 (CA, SNE, INT από το «συνολικό κονδύλιο») || || || || || || ||

|| XX 01 02 02 (CA, LA, SNE, INT και JED στις αντιπροσωπείες) || || || || || || ||

|| XX 01 04 εε[44] || - στην έδρα || || || || || || ||

|| - σε αντιπροσωπείες || || || || || || ||

|| XX 01 05 02 (CA, SNE, INT – Έμμεση έρευνα) || || || || || || ||

|| 10 01 05 02 (CA, INT, SNE – Άμεση έρευνα) || || || || || || ||

|| Άλλες γραμμές του προϋπολογισμού (να προσδιοριστούν) || || || || || || ||

|| ΣΥΝΟΛΟ || || || || || || ||

XX είναι ο σχετικός τομέας πολιτικής ή ο σχετικός τίτλος του προϋπολογισμού.

Οι ανάγκες σε ανθρώπινο δυναμικό θα καλυφθούν από το προσωπικό της ΓΔ που έχει ήδη διατεθεί για τη διαχείριση της δράσης και/ή έχει ανακατανεμηθεί στο εσωτερικό της ΓΔ και το οποίο θα συμπληρωθεί, αν κρίνεται αναγκαίο, από πρόσθετους πόρους που μπορεί να διατεθούν στην αρμόδια για τη διαχείριση ΓΔ στο πλαίσιο της ετήσιας διαδικασίας κατανομής και λαμβανομένων υπόψη των δημοσιονομικών περιορισμών.

Περιγραφή των προς εκτέλεση καθηκόντων:

Μόνιμοι και έκτακτοι υπάλληλοι (2 AD + 0,5 AST) || AD1: Επισκόπηση των δραστηριοτήτων που σχετίζονται με την αδήλωτη εργασία, οργάνωση των εργασιών της Γραμματείας της πλατφόρμας, διαχείριση των συνεδριάσεων της πλατφόρμας, όπως κατάρτιση του σχεδίου ημερήσιας διάταξης, των εγγράφων συζητήσεων και του σχεδίου πρακτικών των συνεδριάσεων. Συντονισμός της συνεργασίας. Συντονισμός των προσκλήσεων υποβολής προτάσεων/προσφορών. AD2: Επισκόπηση των επιχειρησιακών δραστηριοτήτων της πλατφόρμας, όπως διαχείριση της τράπεζας γνώσεων, κοινές ενέργειες κατάρτισης, επιθεωρήσεις, ανταλλαγές προσωπικού, έκδοση κοινών εγγράφων κ.λπ. Υποστήριξη του συντονισμού της συνεργασίας. Στήριξη των προσκλήσεων υποβολής προτάσεων/προσφορών. 0,5 AST: Διοικητική στήριξη στη Γραμματεία, όπως διαχείριση εγγράφων, οργάνωση συνεδριάσεων (κρατήσεις αιθουσών, προσκλήσεις, έντυπα επιστροφής δαπανών κ.λπ.), διανομή των εγγράφων των συνεδριάσεων, αλληλογραφία εν γένει.

Εξωτερικό προσωπικό ||

3.2.4. Συμβατότητα με το ισχύον πολυετές δημοσιονομικό πλαίσιο

– n Η πρόταση/πρωτοβουλία είναι συμβατή με το ισχύον πολυετές δημοσιονομικό πλαίσιο.

– ¨ Η πρόταση/πρωτοβουλία απαιτεί αναπρογραμματισμό του σχετικού τομέα του πολυετούς δημοσιονομικού πλαισίου.

Να εξηγηθεί ο απαιτούμενος αναπρογραμματισμός, με προσδιορισμό των σχετικών γραμμών του προϋπολογισμού και των αντίστοιχων ποσών.

– ¨ Η πρόταση/πρωτοβουλία απαιτεί τη χρήση του μέσου ευελιξίας ή την αναθεώρηση του πολυετούς δημοσιονομικού πλαισίου[45].

Να εξηγηθούν οι ενέργειες που κρίνονται αναγκαίες, με προσδιορισμό των σχετικών τομέων και των γραμμών του προϋπολογισμού, καθώς και των αντίστοιχων ποσών.

3.2.5. Συνεισφορές τρίτων

– n Η πρόταση/πρωτοβουλία δεν προβλέπει συγχρηματοδότηση από τρίτα μέρη.

– ¨ Η πρόταση/πρωτοβουλία προβλέπει συγχρηματοδότηση που εκτιμάται ως εξής:

Πιστώσεις σε εκατ. ευρώ (με 3 δεκαδικά ψηφία)

|| Έτος N || Έτος N+1 || Έτος N+2 || Έτος N+3 || Να εισαχθούν όσα έτη απαιτούνται, ώστε να φαίνεται η διάρκεια των επιπτώσεων (βλ. σημείο 1.6) || Σύνολο

Να προσδιοριστεί ο φορέας συγχρηματοδότησης || || || || || || || ||

ΣΥΝΟΛΟ συγχρηματοδοτούμενων πιστώσεων || || || || || || || ||

3.3. Εκτιμώμενες επιπτώσεις στα έσοδα

– n Η πρόταση/πρωτοβουλία δεν έχει κανέναν δημοσιονομικό αντίκτυπο στα έσοδα.

– ¨ Η πρόταση/πρωτοβουλία έχει τις ακόλουθες δημοσιονομικές επιπτώσεις:

– ¨ στους ιδίους πόρους

– ¨ στα διάφορα έσοδα

σε εκατ. ευρώ (με τρία δεκαδικά ψηφία)

Γραμμή εσόδων του προϋπολογισμού: || Διαθέσιμες πιστώσεις για το τρέχον οικονομικό έτος || Αντίκτυπος της πρότασης /πρωτοβουλίας[46]

Έτος N || Έτος N+1 || Έτος N+2 || Έτος N+3 || Να εισαχθούν όσα έτη απαιτούνται, ώστε να φαίνεται η διάρκεια των επιπτώσεων (βλ. σημείο 1.6)

Άρθρο …………. || || || || || || || ||

Για τα διάφορα έσοδα «για ειδικό προορισμό», να προσδιοριστεί(-ούν) η(οι) γραμμή(-ές) δαπανών του προϋπολογισμού που έχει(-ουν) επηρεαστεί.

Να προσδιοριστεί η μέθοδος υπολογισμού του αντικτύπου στα έσοδα.

[1] Ανακοίνωση της Επιτροπής «Ενίσχυση της καταπολέμησης της αδήλωτης εργασίας», COM(2007) 628, http://eur-lex.europa.eu/LexUriServ/LexUriServ.do?uri=CELEX:52007DC0628:EN:HTML

[2] Βλ. παράρτημα ΙΙ – Εκτίμηση αντικτύπου σχετικά με τη δημιουργία ευρωπαϊκής πλατφόρμας με σκοπό την ενίσχυση της συνεργασίας για την πρόληψη και την αποτροπή της αδήλωτης εργασίας.

[3] Όλα τα αριθμητικά στοιχεία προκύπτουν από άμεσες έρευνες, οι οποίες βασίστηκαν σε προσωπικές συνεντεύξεις με πολίτες της ΕΕ. Αυτό σημαίνει ότι η ευαισθητοποίηση, οι ορισμοί σε εθνικό επίπεδο, η διαφάνεια της αδήλωτης εργασίας και η εμπιστοσύνη στον ερωτώντα είναι σημαντικοί παράγοντες για τους πολίτες ώστε να μπορέσουν να δηλώσουν αν άσκησαν ή επωφελήθηκαν από αδήλωτη εργασία.

[4] Ειδικό Ευρωβαρόμετρο 402 – «Η αδήλωτη εργασία στην Ευρωπαϊκή Ένωση», 2013 http://ec.europa.eu/public_opinion/archives/ebs/ebs_402_en.pdf

[5] Ευρωπαϊκή Επιτροπή, «Employment and Social Developments in Europe 2013», Λουξεμβούργο, 2014.

[6] Ανακοίνωση της Επιτροπής «Ευρώπη 2020 - Στρατηγική για έξυπνη, διατηρήσιμη και χωρίς αποκλεισμούς ανάπτυξη», COM(2010) 2020, της 3ης Μαρτίου 2010

http://eur-lex.europa.eu/LexUriServ/LexUriServ.do?uri=COM:2010:2020:FIN:EN:PDF

Ανακοίνωση της Επιτροπής «Ατζέντα για νέες δεξιότητες και θέσεις εργασίας: ευρωπαϊκή συμβολή για την πλήρη απασχόληση», COM(2010) 682 τελικό, της 23ης Νοεμβρίου 2010.

[7] Ανακοίνωση της Επιτροπής με τίτλο «Στοχεύοντας σε μια ανάκαμψη με άφθονες θέσεις απασχόλησης», COM(2012) 173 final, της 18ης Απριλίου 2012.

[8] Απόφαση 2010/707/ΕΕ του Συμβουλίου, της 21ης Οκτωβρίου 2010, σχετικά με τις κατευθυντήριες γραμμές για τις πολιτικές απασχόλησης των κρατών μελών.

[9] http://ec.europa.eu/europe2020/making-it-happen/country-specific-recommendations/index_en.htm

[10] http://www.europarl.europa.eu/sides/getDoc.do?type=TA&language=EN&reference=P7-TA-2014-0012

[11] Στη Γερμανία έχουν συναφθεί συμφωνίες μεταξύ του Ομοσπονδιακού Υπουργείου Οικονομικών και των κοινωνικών εταίρων στους τομείς υπηρεσιών των κατασκευών, των ελαιοχρωματισμών και των βιομηχανικών κλωστοϋφαντουργικών προϊόντων· στη Βουλγαρία λειτουργεί εθνικό κέντρο «κανόνων για τις επιχειρήσεις», ενώ στο Λουξεμβούργο προβλέπεται η χορήγηση κάρτας εργασίας σε κάθε εργαζόμενο εργοταξίου.

[12] Ειδικό Ευρωβαρόμετρο 402 – «Η αδήλωτη εργασία στην Ευρωπαϊκή Ένωση», 2013.

[13] Βλ. Εκτίμηση αντικτύπου σχετικά με τη δημιουργία ευρωπαϊκής πλατφόρμας με σκοπό την ενίσχυση της συνεργασίας για την πρόληψη και την αποτροπή της αδήλωτης εργασίας, ενότητα 3.2.2., πίνακας 1.

[14] «Joining up in the fight against undeclared work in Europe: Feasibility study on establishing a European platform for cooperation between labour inspectorates, and other relevant monitoring and enforcement bodies, to prevent and fight undeclared work», Regioplan 2010 http://ec.europa.eu/social/BlobServlet?docId=6676&langId=en

[15] Ειδικό Ευρωβαρόμετρο 402 – «Η αδήλωτη εργασία στην Ευρωπαϊκή Ένωση» http://ec.europa.eu/public_opinion/archives/ebs/ebs_402_en.pdf

[16] «Tackling undeclared work in 27 European Union Member States and Norway. Approaches and measures since 2008», Eurofound 2013 http://www.eurofound.europa.eu/publications/htmlfiles/ef13243.htm

[17] http://www.eurofound.europa.eu/areas/labourmarket/tackling/search.php

[18] «Διαβούλευση με τους κοινωνικούς εταίρους σύμφωνα με το άρθρο 154 της ΣΛΕΕ σχετικά με την ενίσχυση της συνεργασίας της ΕΕ για την πρόληψη και την αποτροπή της αδήλωτης εργασίας», έγγραφο διαβούλευσης C(2013)4145 http://ec.europa.eu/social/BlobServlet?docId=10345&langId=en

[19] «Δεύτερο στάδιο διαβουλεύσεων με τους κοινωνικούς εταίρους σύμφωνα με το άρθρο 154 της ΣΛΕΕ σχετικά με την ενίσχυση της συνεργασίας της ΕΕ για την πρόληψη και την αποτροπή της αδήλωτης εργασίας», C(2014) 452 τελικό

http://ec.europa.eu/social/BlobServlet?docId=11424&langId=en

[20] Για περισσότερες λεπτομέρειες, βλ. Εκτίμηση αντικτύπου σχετικά με τη δημιουργία ευρωπαϊκής πλατφόρμας με σκοπό την ενίσχυση της συνεργασίας για την πρόληψη και την αποτροπή της αδήλωτης εργασίας – Παράρτημα Ι.

[21] Κανονισμός (ΕΕ) αριθ. 1296/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση προγράμματος της Ευρωπαϊκής Ένωσης για την απασχόληση και την κοινωνική καινοτομία («EaSI») και την τροποποίηση της απόφασης αριθ. 283/2010/EE για τη δημιουργία Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη.

[22] ΕΕ C της , σ. .

[23] ΕΕ C της , σ. .

[24] Ανακοίνωση της Επιτροπής «Στοχεύοντας σε μια ανάκαμψη με άφθονες θέσεις απασχόλησης», COM (2012) 173, της 18ης Απριλίου 2012 http://ec.europa.eu/social/main.jsp?langId=en&catId=101&newsId=1270&furtherNews=yes

[25] Απόφαση 2010/707/ΕΕ Συμβουλίου, της 21ης Οκτωβρίου 2010, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 308 της 24.11.2010, σ. 46).

[26] Οι κατευθυντήριες γραμμές διατηρήθηκαν σε ισχύ το 2011, το 2012 και το 2013.

[27] Ψήφισμα του Ευρωπαϊκού Κοινοβουλίου, της 14ης Ιανουαρίου 2014, σχετικά με τις αποτελεσματικές επιθεωρήσεις εργασίας ως στρατηγική βελτίωσης των συνθηκών εργασίας στην Ευρώπη (2013/2112/INI) http://www.europarl.europa.eu/oeil/popups/ficheprocedure.do?lang=en&reference=2013/2112(INI)

[28] Ανακοίνωση της Επιτροπής με τίτλο «Ενίσχυση της καταπολέμησης της αδήλωτης εργασίας», COM(2007) 628, της 24ης Οκτωβρίου 2007. http://eur-lex.europa.eu/LexUriServ/LexUriServ.do?uri=CELEX:52007DC0628:EN:HTML

[29] Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).

[30] Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).

[31] ΔΒΔ: Διαχείριση βάσει δραστηριοτήτων – ΠΒΔ: Προϋπολογισμός βάσει δραστηριοτήτων.

[32] Όπως αναφέρεται στο άρθρο 54 παράγραφος 2 στοιχείο α) ή β) του δημοσιονομικού κανονισμού.

[33] Οι λεπτομέρειες σχετικά με τους τρόπους διαχείρισης, καθώς και οι παραπομπές στον δημοσιονομικό κανονισμό είναι διαθέσιμες στον δικτυακό τόπο BudgWeb: http://www.cc.cec/budg/man/budgmanag/budgmanag_en.html

[34] ΔΠ = διαχωριζόμενες πιστώσεις / ΜΔΠ = μη διαχωριζόμενες πιστώσεις.

[35] ΕΖΕΣ: Ευρωπαϊκή Ζώνη Ελεύθερων Συναλλαγών.

[36] Υποψήφιες χώρες και, κατά περίπτωση, δυνάμει υποψήφιες χώρες των Δυτικών Βαλκανίων.

[37] Το έτος N είναι το έτος έναρξης εφαρμογής της πρότασης/πρωτοβουλίας.

[38] Τεχνική και/ή διοικητική βοήθεια και δαπάνες για τη στήριξη της εφαρμογής προγραμμάτων και/ή δράσεων της ΕΕ (πρώην γραμμές «BA»), έμμεση έρευνα, άμεση έρευνα.

[39] Τα αποτελέσματα είναι τα προϊόντα και οι υπηρεσίες που θα παρασχεθούν (π.χ.: αριθμός χρηματοδοτούμενων ανταλλαγών φοιτητών, αριθμός χλμ οδών που θα κατασκευαστούν κ.λπ.).

[40] Όπως περιγράφεται στο σημείο 1.4.2. «Ειδικός(-οί) στόχος(-οι)… »

[41] Το έτος N είναι το έτος έναρξης εφαρμογής της πρότασης/πρωτοβουλίας.

[42] Τεχνική και/ή διοικητική βοήθεια και δαπάνες για τη στήριξη της εφαρμογής προγραμμάτων και/ή δράσεων της ΕΕ (πρώην γραμμές «BA»), έμμεση έρευνα, άμεση έρευνα.

[43] CA = Συμβασιούχος υπάλληλος· LA = Τοπικός υπάλληλος· SNE = Αποσπασμένος εθνικός εμπειρογνώμονας· INT = Προσωρινό προσωπικό· JED = Νεαρός εμπειρογνώμονας σε αντιπροσωπεία.

[44] Επιμέρους ανώτατο όριο εξωτερικού προσωπικού που καλύπτεται από επιχειρησιακές πιστώσεις (πρώην γραμμές «BA»).

[45] Βλ. σημεία 19 και 24 της διοργανικής συμφωνίας (για την περίοδο 2007-2013).

[46] Όσον αφορά τους παραδοσιακούς ιδίους πόρους (δασμούς, εισφορές ζάχαρης), τα αναγραφόμενα ποσά πρέπει να είναι καθαρά ποσά, δηλ. τα ακαθάριστα ποσά μετά την αφαίρεση του 25 % για έξοδα είσπραξης.